Anak Mudah Tiru Sikap Ayah, Jadi Tunjukkan Sikap Baik & Jaga Pertuturan!

Ayat ‘isteri adalah cerminan suami’ sudah biasa didengari yang melambangkan bagaimana hasil acuan seseorang suami terhadap isterinya. Namun, siapa sangka perangai ayah juga sebenarnya mempengaruhi dan refleksi kepada sikap anak-anak.
Melalui hantaran yang dibuat oleh OT Siti ‘Aisyah Rozalli, tingkah laku seorang ayah akan mempengaruhi sikap anak-anak. Terutamanya, dalam pengurusan emosi seperti marah dan menguruskan tekanan. Maka, tunjuklah sikap baik yang boleh dicontohi di hadapan mereka. Jom ikuti nasihat di bawah.

Baca juga: Ini 8 Tips Bantu Anak Lambat Bercakap, Tak Sabar Dengar Panggil ‘Abah Umi’!
AYAH CERMINAN KEPADA ANAK-ANAK
Gambar hiasan: Google.

Anak-anak belajar tenang dari ayahnya.

Kalau ayah jenis tak senang marah, anak pun jadi tak senang marah.
Kalau ayah jenis senang stress, anak pun jadi senang stress.
Kalau ayah jenis hormat ibu, anak pun akan hormat ibu.
Kalau ayah jenis cakap positif, anak pun akan cakap positif.
Kalau ayah jenis cakap negatif, anak pun jenis cakap negatif.
Kalau ayah jenis judgemental, anak pun jadi judgmental.

Jadinya…

Kalau nampak anak kita susah urus stress, tengok cara kita urus stress.
Kalau nampak anak kita selalu negative talk, tengok entah-entah kita pun selalu negative talk.
Kalau nampak anak kita asyik marah, tengok cara kita urus marah.
Kalau nampak anak kita susah tenang, tengok kita ni ke yang selalu menghilangkan tenang dalam rumah.

PERANGAI AYAH CERMINAN KEPADA ANAK BUKAN ISTERI SAHAJA
Gambar hiasan: Google.
Ayah ayah ni, kesannya besar dalam rumahtangga. Bukan sahaja isteri itu refleksi diri ayah. Anak-anak juga refleksi diri ayah.
Anak yang stress selalu, maybe sebab cara kita yang selalu stress. Anak yang tak nak buat apa yang kita suka buat, maybe sebab dia tak suka tengok kesan apa yang kita suka buat tu kepada ketenangan rumah tangga.
Begitulah. Nak jadi ayah ni, bukan susah. Nak jadi ayah yang berjaya pula, bukan senang. Semoga berjaya urus ketenangan di rumah.
Ayah-ayah. Ketenangan rumah tangga amat bergantung kepada ketenangan anda. Be alert. Kadang kita je ingat rumah tangga kita tenang. Tapi, anak-anak rupanya tak tenang dengan kita.
Sumber: FacebookSiti ‘Aisyah Rozalli


Walaupun Ayah Garang, Tapi Banyak Benda Yang Anak Belajar Tentang Hidup

Kebiasaanya, anak akan mengikut perangai ayah yang ditunjukkan kepadanya. Rata-rata dalam kalangan kita pasti akan rasa lebih takut dengan ayah berbanding ibu.
Walaupun ayah bersikap garang dan tegas, sifat yang ditunjukkan sebenarnya mampu menjadi cerminan kepada anak. Berikut merupakan 5 benda yang anak belajar daripada perangai ayah.

Baca juga: Nak Bayi Cepat Bijak Seiring Usia, Ibu Boleh Rangsang Deria Si Comel Dengan Cara Ini
5 BENDA ANAK BELAJAR DARIPADA PERANGAI AYAH

1. ANAK BELAJAR KEMAHIRAN BERUNDING

Dengan mak, anak-anak boleh minta apa sahaja yang dimahukan kerana mereka boleh memanipulasi si mak lebih daripada boleh ayah.
Ayah sifatnya lebih authoritative. Mereka terpaksa gunakan cara yang lebih halus untuk tawan hati si ayah. Daripada situ mereka belajar skill berunding yang mana sangat diperlukan bila anak masuk ke alam pekerjaan.
2. ANAK BELAJAR IKUT ARAHAN
Walaupun yang biasanya membebel adalah mak tetapi arahan seorang ayah lebih ringkas, jelas dan tegas.
3. ANAK BELAJAR KAWAL EMOSI
Dalam keadaan kecemasan dan tekanan, biasanya seorang ayah akan lebih tenang dan boleh buat keputusan. Daripada situ anak akan belajar untuk buat keputusan secara rasional dan logik walaupun sedang dikuasai emosi.
4. ANAK BELAJAR KEMAHIRAN MELINDUNGI
Seorang ayah memiliki sifat semula jadi iaitu pelindung kepada keluarga. Ayah juga akan melindungi isterinya daripada semua jenis ancaman dan dari sini lah anak akan belajar untuk menjadi pelindung kepada keluarganya sendiri suatu hari nanti.
5. ANAK BELAJAR MELAYANI PASANGAN HIDUP
Cara layanan ayah kepada mak akan menjadi rujukan atau sumber kepada anak. Kalau ayah suka berkasar, mereka pun akan cenderung untuk berkasar dengan pasangan hidup.
Jadi, pastikan ibu ayah di luar sana sentiasa tunjukkan sikap yang positif di hadapan anak-anak.
Semoga bermanfaat!
Baca juga: Nak Anak Pandai & Sihat, Ibu Ayah Boleh Bagi Si Kecil Makan Ketam
Sumber: Facebook Taufiq Razif


Perangai Ibu Bapa Mengumpat Anak Sendiri Ibarat ‘Makan Daging’ Mereka…

Setiap anak mempunyai ragam sendiri yang kadang kala membuatkan ibu bapa pening dan perlu kesabaran tinggi untuk mendidik mereka. Ada juga ibu bapa yang gemar membandingkan anak dengan anak orang lain atau pun mengumpat anak sendiri kepada orang luar.
Tabiat tersebut tidak wajar dilakukan oleh ibu bapa dan seperti perkongsian seorang ustaz di Facebook yang menyifatkan ia seumpama ‘makan daging’ anak sendiri.

Baca juga: “Dalam Rezeki Kita Ada Rezeki Orang lain,”- Jangan Kedekut Dengan Peniaga Di Luar
SUKA MEMBANDINGKAN ANAK IBARAT MAKAN DAGING SENDIRI

Beliau juga menyatakan antara perangai ibu bapa yang sering dilakukan adalah mengumput hal anak-anak dengan anak yang lain dan ini merupakan antara perangai yang tidak elok.

‘Makan Daging’ Anak Sendiri. Ada satu perangai ibu bapa yang mempunyai anak-anak yang sudah dewasa ialah mengumpat anak-anak sendiri. Mengumpat anak sendiri?
Ya, sama ada menceritakan perihal buruk anak kepada orang luar atau kepada anak-anak yang lain. Paling buruk kesannya apabila mengumpat anak dengan anak yang lain.
Perangai ibu bapa yang suka mengumpat orang lain dengan kawan-kawan menyebabkan perangai itu terbawa-bawa apabila bercerita hal ehwal anak sendiri. Dia tidak sedar yang diumpatnya itu anak sendiri dengan orang lain atau anak sendiri.

Solusinya, hentikan perangai suka mengumpat dan membawang orang lain macam Mami Jarum. Memang seronok rasa bila membuka aib. Seronok itu datang dari syaitan.
Apabila dua orang lelaki telah mengumpat satu kumpulan orang yang banyak makan sehingga mereka berdua ketawa.
Rasulullah Sollahu ‘Alayhi wa Sallam yang mendengar perbualan dua orang itu. Wajah Nabi berubah, lalu Nabi berkata, “Sesungguhnya saya ternampak daging saudara tuan-tuan itu melekat di celah gigi tuan berdua.” – Sahih al-Bukhari
Daripada ucapan itu ia membawa maksud:

Daging saudara seagama sendiri telah masuk ke dalam mulut.
Daging itu telah digigit, dimamah, dikunyah.
Daging itu telah ditelan sehingga tertinggal cebisan di celah gigi.

Berhenti mengumpat sekarang, supaya tidak terumpat anak sendiri.
Sumber: Facebook Ahmad Saifuddin Yusof


Perangai Suami Terlampau Garang Boleh Jejaskan Keluarga- Ustaz Wadi Annuar

Sebenarnya elok jika dapat pasangan yang garang terutama sekali lelaki kerana mereka yang akan menjadi pemimpin ataupun ketua keluarga. Tetapi apabila terlampau garang sehinggakan membuatkan isteri serta anak-anak sentiasa berasa takut maka ia boleh mendatangkan keburukan kepada keluarga. Ketua keluarga perlu dihormati tetapi bukan ditakuti.
Perkongsian ini telah dimuat naik di Tiktok oleh @mfzzy mengenai perangai suami terlampau garang yang disampaikan oleh Mohamad Wadi Annur Bin Ayub atau lebih dikenali sebagai ustaz Wadi Annuar.

Baca juga: Cara Buat Pewangi Semburan Sendiri Untuk Hilang Bau Kepam & Hilangkan Habuk Kipas

PERANGAI SUAMI TERLAMPAU GARANG

Antara perangai suami yang boleh menjejaskan keluarga ialah bila suami terlalu garang. Bila isteri dia masak kurang garam, dia lempar pinggan.

 ‘Dah lah aku balik kerja lapar, hang buat tawar pula’ lempar pinggan. Suami saya boleh kata macam itu kepada saya.

Ustaz dia lempar makanan saya masak, suami saya ini ustaz perangai daripada sebelum kahwin sampai lah kahwin tak ubah perangai.
Antara manusia yang paling garang dalam dunia ini ialah Saidina Umar Bin Al-Khattab. Saidina Umar garang, tegas. Tapi apabila isteri dia berleter, Saidina Umar hanya mendengar sahaja.

 Dia tak taip masej, dia tak baca surat khabar, dia tak tengok televisyen, dia tak main game. Dia hanya mendengar, dia kata sebab isteri inilah yang telah melahirkan anak untuk aku, menyusukan anak aku dan membesarkan anak-anak aku.
Apalah kiranya, apabila isteri-isteri kita meluahkan perasaan mereka untuk kita dengar. Itu kira luah perasaanlah berleter itu.
VIDEO PENUH

 @mfazzy
SUAMI TERLAMPAU GARANG #suami #isteri #garang #rumahtangga #sayang #tiktokguru #jombelajar #mfazzy #ustazwadiannuar
 ♬ suara asli – Muhamad Fadli – Muhamad Fadli

Sumber: Tiktok mfazzy


10 Perangai Suami Yang Dibenci Isteri. Memang Menyampah!

Ini bukanlah artikel yang mahu kondem suami. Kami tahu, anda adalah suami yang baik.
Tentu sekali anda bukan suami yang teruk. Namun ketahuilah, ada beberapa perangai buruk yang isteri anda tidak suka dan ia mungkin boleh menghantui rumah tangga anda.

Percayalah, isteri anda sebenarnya bosan, sakit hati, benci, stress dan tak tahan dengan perangai suami yang sebegini. Bukannya tidak sabar dan tidak redha, cuma berharap suami berubah untuk kebaikan bersama.
Perangai suami yang jelek
Foto Kredit: gogettergirl.wordpress.com

Isteri anda memerlukan suami yang lebih baik dari suami yang memiliki 10 tabiat dan perangai buruk ini:

1. Perangai suka mengkritik
Berhati-hatilah, jangan sampai menjadi seorang yang suka mengkritik isterinya. Lihatlah kebaikan yang ada padanya. Apabila dia melakukan kebaikan, berikanlah pujian.
Dan apabila anda merasa ingin memberitahu sesuatu yang anda tidak suka pada dia, tukarkan dengan kata pujian yang ikhlas. Dia akan menyukainya.
Sekali-sekala bohong sunat, apa salahnya.
2. Sikap suka mengongkong
Percayalah bahawa anda tidak selalunya betul. Dan isteri anda mampu membuat keputusan yang lebih baik. Jadi, berhentilah mengawal ke mana yang dia ingin pergi, apa yang dia ingin lakukan, berapa banyak dia membelanjakan wang dan sebagainya.
Daripada anda tertekan dengan masalah tersebut, lebih baik anda bekerjasama dengan isteri anda, beri dorongan dan sokongan antara satu sama lain.
Bak kata Wonderpets, “Apa yang penting? Kerjasama!”
3. Melayan isteri seperti objek
Tolonglah, para suami sekalian! Isteri anda bukanlah objek atau barangan.
Dia adalah isteri, kawan baik dan permaisuri anda. Dia sepatutnya menerima penghormatan yang tinggi, terutamanya ketika hubungan intim. Hormatilah dia dan anggota badannya dan wujudkan perhubungan emosional dan kepercayaan berfikir untuk mengadakan hubungan seks dengan isteri anda.
Jangan ingat untuk puaskan diri sendiri sahaja!
4. Sikap membelakangkan isteri
Anda mempunyai isteri. Anda adalah lelaki yang bertuah kerana isteri sanggup menerima anda menjadi teman hidupnya. Jangan hanya mula bergurau dengan isteri setiap kali anda ternampak dia berjalan masuk ke bilik. Senyum sampai ke telinga!
Lain kali, apabila anda ternampak dia, berikan pelukan mesra dan katakan “Abang saya sayangkan ayang“.
Biar dia tahu bahawa anda meletakkannya dahulu berbanding kawan-kawannya, kerja atau melihat perlawanan.
5. Menggunakan bahasa yang kasar
Wahai para suami, anda bukan remaja lagi (walaupun begitu, bahasa kasar adalah sangat tidak cool). Jagalah mulut anda. Belajar untuk tidak menyumpah seranah dan buang segala bahasa kasar tersebut dari perbendaharaan kata anda.
Terdapat banyak lagi perkataan yang menarik dan cantik untuk mengutarakan perasaan anda. Isteri anda layak mendengar kata-kata yang manis dari seorang lelaki yang berbudi bahasa. Isteri anda akan merasa kagum dan orang lain akan merasa anda telah menjadi lebih pandai.
6. Menonton pornografi
Yang ini sudah pasti akan menghancurkan rumah tangga, hidup dan masa depan anda. Jangan menonton pornografi dan pilihlah jalan yang lebih baik.
Jika anda terperangkap dengan ketagihan terhadap pornografi, jumpalah mana-mana kaunselor dan mulakan rawatan untuk ketagihan tersebut.
Daripada hadap pornografi, lebih baik ‘hadap‘ bini sendiri!
7. Jangan bandingkan isteri dengan orang lain
Mohon untuk tidak membanding-bandingkan tubuh badan isteri anda, skil menguruskan kewangan, atau skil penjagaan anak dengan mana-mana orang lain.
Perbandingan anda lambat laun akan menghancurkan harga diri isteri anda. Jadilah seorang suami yang baik, bersabar, sering memaafkan dan fleksibel.
Sekali anda cakap, “Masakan awak tak sama la dengan masakan mak saya“, isteri anda akan ingat sampai bila-bila!
8. Tidak membantu menguruskan kerja di rumah
Ya, anda mungkin menyumbang lebih dari separuh pendapatan untuk seisi rumah anda. Namun, ini tidak bermakna anda boleh berehat di atas sofa sementara isteri anda membersihkan rumah, membasuh pinggan setiap hari dan setiap masa.
Apa salahnya, jadi produktif dan hulurkanlah bantuan. Bersihkan tandas (ya, tandas yang anda gunakan setiap hari), bawa masuk barang yang dibeli di pasaraya dan basuhlah pinggan. Anda dan isteri anda adalah gandingan yang hebat untuk membuatkan rumah anda rumah idaman.
Jangan buat-buat lupa untuk buang sampah dalam tong sampah yang dah penuh!
9. Sikap suka naik tangan
Anda adalah lelaki dewasa. Menjerit dan memarahi isteri anda adalah sesuatu tidak patut dan tidak membantu dan perhubungan. Apatah lagi memukul isteri.
Memarahi, memukul, membaling barang dan mengugut adalah satu penderaan fizikal dan mental. Anda boleh belajar mengawal kemarahan. Anda mampu memberikan jawapan dengan tenang dan penuh kasih sayang.
10. Perangai gatal dengan perempuan lain
Jika anda fikir anda mampu keluar dengan perempuan lain (atau bahasa lainnya: skandal) di tempat kerja tanpa pengetahuan isteri anda, anda sedang berkhayal dan berhalusinasi.
Secara jujurnya, walaupun isteri anda tidak tahu, tindakan tersebut adalah salah. Janganlah khianati kepercayaan isteri. Dan yang lebih penting, buat apa mengecapi keseronokan yang sementara denganperempuan lain?.
Berlaku jujurlah dan setia. Isteri anda berhak mendapatkannya.
Akhir kata
Foto Kredit: huffingtonpost.com
Jika anda melihat pada diri sendiri dan mendapati anda mempunyai mana-mana sifat buruk ini, ingat balik amanah anda pada isteri.
Mulalah berubah dan jadi lebih baik untuk isteri anda dan perkahwinan yang menjanjikan kebahagiaan yang berpanjangan.


15 Jenis Perasa Makanan Untuk Bayi, Boleh Ganti Garam, Gula & MSG

Teliti dalam pemilihan bahan masakan untuk anak-anak khususnya yang masih kecil adalah penting. Salah satunya adalah mengelakkan penggunaan garam dan menggantikan perasa dalam makanan dengan bahan-bahan yang lebih berkhasiat. Mungkin ramai dalam kalangan ibu yang masak untuk anak-anak kurang arif dengan penggunaan dan pemilihan herba yang dijual di pasaran kan?
Jangan risau, herba-herba ini sebenarnya sangat bagus untuk sistem pencernaan si manja jika anda gunakan dalam pemakanan harian mereka. Tapi, keliru kan nak pilih herba yang mana satu? Oleh itu, ini adalah 15 senarai herbs and spices yang anda boleh beli.

KALAU TAK GUNA GARAM, MACAM MANA MAKANAN ANAK NAK ADA RASA?

Salam and morning mommies. Saya selalu dapat pm yang bertanyakan, kalau tak letak garam gula and MSG, macam mana makanan nak berasa? Okay lah. Hari ni nak share dengan korang, makanan anak rasanya tidaklah terlalu plain cuma tawar. Natural flavour dari bahan-bahan yang kita guna tu tetap ada. Tapi untuk rasa yang lebih kick and sedap, saya memang selalunya akan add on herbs & spices dalam makanan Opa. Herbs & spices nie memang bagus untuk pencernaan (bagi dengan kuantiti yang berlimit la kalau tak cerry berry pulak ) and boost immune. So far Opa memang tak pernah sembelit and jarang flu atau demam selama dua tahun nie. Lupa nak cakap, saya intro most herbs and spices masa Opa 8 bulan.

Untuk sedikit rasa manis saya akan tambah sikit date concetrate atau madu (utk 1 year above). Alhamdulillah Opa dah 2 tahun, saya dah add on sikit pink salt dalam makanan dia. Cuma gula, saya masih elakkan and cukup sekadar pemanis dari natural honey or date concentrate. Ok saya akan terangkan sikit-sikit di setiap gambar apa yang boleh dibuat dengan antara herbs & spices yang ada nie. Tak semestinya brand nie je korang boleh guna ya. Depends la. Baca label and ikot kemampuan harga ok.

1.  Oregano

Oregano nie sedap letak dalam aglio olio. Tp mama byk tibai je letak dalam egg muffin, carbonara, murtabak telur, fritters, daging perap. Semua sedap tp jgn byk ya sbb kalau lebih boleh jadi pahit.
2. Paprika

Kalau nak bakar ayam ke, kentang ke nak kasi warna merah-merah lawa mcm ala-ala ayam goreng mamak, korang gaul la paprika nie. Rasa tak pedas langsung. Sedap pon sedap. Kalau anak dah pass capsicum baru boleh guna yang nie ya.
3. Mixed Herbs

Paling byk jasa so far. Korg kalau nak buat sauce bolognese yg bau and raaa sebijik mcm sos prego tu, wajib tabur mix herbs nie ok. Rasa and bau dia sgt sedap. Mama campak je dalam sup, dalam pasta, dalam baked potato, masak lemak pon sedap wangi je. Kalau opa x poopoo dua hari, letak nie je confirm lepas tu smooth je.
4. Garlic powder

Sedap and ada sikit rasa2 masin. Kalau tgk ing mmg xde salt. Tp rasa dia tu dah boleh menambah flavour. Kalau nak goreng2 kunyit je mama gaul lauk dgn ini lah + kunyit. Sedap bau pon bes. Selain tu mama campak je dalam apa2 yg kena guna garlic kalau malas sgt. Bagus nie superfood.
5. Parsley Leave

Tabur lepas pasta dah siap as garnish. Mama tabur je atas telur, atas kentang putar, atas kuah2 pasta. Sedap and wangi. Kalau jumpa yg fresh lg sedap. tp kalau xde yg nie pon ok.
6. Ground White Pepper

Mama suka letak dalam perapan or apa2 makanan mcm sup, goreng2 sayur..rasa dia sedap and berangin.
7. Black Pepper Whole

Immume booster nie. mama guna blackpepper yg powder. Blend kering halus biji2 nie. Setiap kali nak, amik hujung sudu masukkan. Letak dalam masak blackpepper, sup, marinate, goreng gorengan pon sedap. Letak sikit je jgn byk. kang pedas anak x suka pulak
8. Cinnamon Ground

Korg mesti selalu je jumpa apa2 pastry yg guna cinnamon kan. Sedap cinnamon nie..dia bg rasa naturally sweet tp x la manis mcm gula. Gaul dgn apple then baked, buat pie, tabur cinnamon and tambah madu pon sedap. mama masukkan dalam pancake, muffin, tabur atas french toast, or pastry. Sedap. Sweet & savoury gittew.
9. Sesame Oil

Kalau buat sayur goreng tgk sayur warna pucat x menarik tu, korg boleh la titis kan sikit sesame oil nie. Bau dia alala2 chinese food. Masuk dalam bubur pon bau alala bubur mcd. Mama guna utk marinate jugak. Nnt bau semerbak. Try!
10. Pink Salt

Pilihan pink salt family kami.
11. Madu Asli

Madu nie depends pada masing2 la ye.nak cakap yg nie the best pon x sure.tp mama mmg cari madu yg jual kat kedai makanan sunnah and mintak recommendation dari seller. Insyaallah pure honey. Tawakal and doa yg baik2 je la utk anak kan.
12. Nutmeg Ground

Fungsi macam cinnamon powder.
13. Italian Herbs

Lebih tertumpu pd masakan italy mcm pasta or pizza. Lebih kurang mix herbs je tp herbs lain ya. Sedap and wangi!
14. Cumin Seed Ground

Nie jintan je. Kalau x rasa nak cari, blend ajo biji jintan tu sekali masa blend bebawamg utk spice. Sedap!
15. Date Concentrate

Pemanis yang paling banyak berjasa setakat nie. Guna sikit je pon dah rasa manis dia. Mama letak utk balance rasa masam mcm tomyam and pedas mcm kari. Also as marple dalam pancake ke muffin ke cookies ke. Byk guna masa opa bawah setahun. Lepas setahun guna madu jugak utk natural sweet.
Sumber : Syida Dea


Peraturan Produk Jeli Malaysia Beri Amaran Elak Anak Makan Konjak Jeli, Risiko Tercekik!

Viral di laman media sosial memaparkan penjualan gula-gula atau makanan manis yang dikenali sebagai konjak jeli. Mempunyai rasa yang enak dan tekstur yang kenyal, produk makanan ini menjadi kegemaran ramai dan juga dalam kalangan kanak-kanak.
Namun, tahukah anda bahawa produk jeli sebegini mempunyai peraturan yang tertakluk dalam Peraturan 139A (Konfeksi Jeli Terkawal) yang boleh membawa risiko anak-anak tercekik.

Baca juga: Petua Semulajadi Hilangkan Sakit Lutut Guna Buah Lemon
KENYAL , SUKAR LARUT & RISIKO TERCEKIK, ELAK ANAK MAKAN KONJAK JELI

Konjak adalah sejenis tumbuhan yang tinggi dengan kandungan serat yang dipanggil glukomannan atau disebut juga konnyaku, konjonac atau serbuk taro atau tepung keladi.

Penambahan konjak bagi produk jeli adalah dibenarkan di Malaysia berdasarkan pada saiz jeli yang dihasilkan.

Produk konjak jeli mempunyai tekstur yang kenyal, sukar larut ketika di dalam mulut dan sukar untuk ditelan berbanding produk jeli yang lain. Mengambil kira risiko yang wujud, kawalan ke atas produk ini dibuat dengan menetapkan saiz dan juga amaran pada label produk.
Ibu bapa dan orang ramai adalah dinasihatkan untuk sentiasa memantau pengambilan produk konjak jeli oleh anak-anak bagi mengelakkan kejadian yang tidak diingini daripada berlaku.
Sumber: Twitter @KKMalaysia


Kenapa Ada Ketul Ais Keruh & Jernih. 3 Perkara Kena Tahu

Perasan tak kalau kita order ais kiub dekat kedai makan, biasanya ada ketul ais yang jenis jernih dan ada yang jenis keruh / putih.
Sebenarnya ada perbezaan antara 2 jenis ketul ais ni tau.

Jom kita ketahui lebih lanjut tentangnya.
3 Perbezaan Antara Kiub Ais Jernih Dan Keruh
1. Kiub Ais Jernih Adalah Air Ditapis / Dimasak
Menurut sebuah posting oleh Bahagian Keselamatan & Kualiti Makanan Melaka (BKKM Melaka), air secara semula jadinya mengandungi gas seperti oksigen, mineral dan bahan kimia lain.

Apabila kita masak / mendidihkan / menapis air, kandungan mineral dan oksigen yang terkandung dalamnya akan hilang.

Jadi ketulan ais yang terhasil daripada air yang ditapis / dimasak akan kelihatan jernih.
Untuk air yang tidak dimasak pula, apabila air disejukbekukan menjadi ais, gas yang terkandung akan menjauhi suhu sejuk itu.
Maka gas ini akan terperangkap di dalam dan mengganggu pembentukan struktur ikatan antara molekul air.
Ikatan yang tidak sekata ini menyebabkan ais itu berupa ‘keruh’.

2. Ais Yang Jernih Lebih Lambat Cair
Gas yang terperangkap dalam ais yang keruh menjadikannya lebih cepat mencair berbanding ais yang jernih.
Ini kerana gas yang terperangkap akan mempercepatkannya mencapai suhu bilik.
Ini bermakna, kita dapat menikmati minuman sejuk dengan lebih lama jika meletakkan ais kiub yang jernih dalam minuman.
Foto Kredit: youtube.com
3. Kiub Ais Yang Jernih Lebih Sedap
Disebabkan kandungan molekul air yang lebih padat tanpa gas tadi, rasa ais juga menjadi lebih sedap dan asli tanpa ‘memerangkap’ sebarang perasa daripada peti ais atau persekitaran tempat ia disimpan.
Bayangkan kalau air kegemaran kita bertukar rasa disebabkan ais, mesti hilang selera nak minum kan?
www.pinterest.com
Sekarang dah tahu apa perbezaan antara kedua-dua jenis ais ini, bolehlah kita lebih bijak masa memilih dan membeli nanti.
Anda suka yang mana?


Nampak Serupa, Tapi Ini 5 Perbezaan Antara Marjerin Dan Butter

“Eh, kelirulah nak pilih butter atau marjerin ni. Dahlah packaging lebih kurang sama. Rasanya pun mesti lebih kurang aja. Yang mana satu nak beli?”
Butter (mentega) dan margerine (marjerin) memang selalu kita gunakan untuk sapu pada roti, buat biskut, atau kek. Walaupun nampak serupa, sebenarnya terdapat perbezaan antara kedua bahan ini yang mungkin anda tak tahu.

5 Perbezaan Antara Marjerin Dan Mentega (Butter)
1. Bahan Utama
Butter adalah sejenis produk tenusu manakala marjerin tidak diperbuat daripada hasil tenusu. Maka, sesiapa yang alah pada produk tenusu boleh menggunakan marjerin sebagai alternatif. Marjerin juga sesuai bagi orang yang mengalamalkan diet vegetarian.
Marjerin: Diperbuat daripada minyak sayuran, garam dan emulsifier (bahan penstabil). Marjerin asalnya mendapat nama tersebut daripada sejenis lemak asid yang digelar ‘margaric acid’, yang terbentuk melalui proses pembuatannya.

Butter: Diperbuat daripada susu atau krim. Perkataan butter pula berasal daripada istilah Greek iaitu boutoron yang bermaksud keju lembu.

Foto Kredit: designmomentum.com.au
2. Proses Pembuatan
Marjerin: Melalui proses hydrogenation di mana minyak sayuran berbentuk cecair ditukarkan kepada pepejal atau separa pepejal.
Butter: Proses pembuatan butter melibatkan pengadukan (churning), pempasteuran dan pemadatan. Biasanya dijual dalam 2 bentuk iaitu salted atau unsalted. Disebabkan ini, butter lebih sesuai digunakan dalam memasak makanan bayi.
3. Rasa
Walaupun rasa kedua-duanya mungkin sukar dibezakan, namun ianya memiliki rasa yang tersendiri.
Marjerin: Rasa marjerin lazimnya bergantung kepada jenis minyak yang digunakan dalam pembuatannya, jadi anda kena tengok label betul-betul. Selalunya produk yang mengandungi kandungan lemak yang lebih tinggi lebih sedap. Ini kerana, jenis yang kurang lemak mengandungi lebih banyak air dan boleh menjejaskan tekstur kek atau biskut.
Butter: Bagi yang selalu menggunakan dalam kuantiti banyak untuk membuat cookies atau kek anda mungkin akan perasan yang butter dapat memberi rasa yang lebih creamy, bau yang wangi serta tekstur yang cantik kepada biskut dan pastri.
Foto Kredit: telegraph.co.uk
4. Kandungan Nutrisi
Marjerin: Marjerin diperbuat daripada minyak sayuran, maka ia mengandungi lemak tidak tepu atau ‘lemak baik’.
Namun, tak semua marjerin mempunyai komposisi yang sama, di mana sesetengah marjerin mengandungi lemak trans atau ‘lemak sangat jahat’. Secara umumnya, lebih kental marjerin itu, lebih banyaklah lemak trans yang terkandung di dalamnya. Jadi, pakar menyarankan agar pengguna memilih jenis marjerin yang lembut atau separa pepejal.
Antara jenama marjerin di Malaysia. / Foto Kredit: Healthworks.my
Rasa marjerin bergantung kepada jenis minyak yang digunakan. / Foto Kredit: Healthworks.my
Butter: Memandangkan butter diperbuat daripada lemak haiwan, maka ia mengandungi lebih banyak lemak tepu.
Walaubagaimanapun, butter dikatakan turut mengandungi nutrisi penting seperti Omega-3 dan Omega 6 yang tidak terdapat dalam marjerin.
Apapun, periksa label untuk pastikan kandungannya dengan tepat.
Pure butter jenama Lurpak (unsalted)
Pure butter jenama Emborg
Pure butter jenama Anchor
5. Harga
Marjerin: Harga marjerin umumnya jauh lebih murah berbanding butter. Kalau diikutkan sejarahnya, ia sememangnya dicipta pada tahun 1869 sebagai alternatif yang mampu milik kepada butter.
Antara jenama marjerin terkenal di Malaysia adalah Planta, Daisy, dan Naturel.
Butter: Harga butter biasanya lebih mahal, lebih-lebih lagi yang dilabelkan sebagai pure butter.
Antara jenama pure butter yang famous di Malaysia termasuklah Anchor, Golden Churn, dan SCS.
NOTA: Terdapat juga produk campuran marjerin dan butter atau produk yang dilabel sebagai lepa susu. Ramai yang keliru dan menganggap ia adalah butter. Antara jenama yang termasuk dalam kategori ini adalah Buttercup, Butterlite dan lain-lain.

Kedua-duanya Perlu Dikawal Pengambilannya
Mungkin marjerin tak dapat menandingi pure butter dari segi aroma, tekstur dan rasa. Namun, marjerin adalah pilihan yang ekonomi bagi kebanyakan pengguna.
Walau apa pun, perlu diingat bahawa kedua-duanya mengandungi kalori serta lemak yang tinggi. Kebanyakan jenis biskut, roti, dan kek memang sedap apabila menggunakan butter mahupun marjerin sampai susah kita nak berhenti makan! Jadi, jangan lupa kawal pengambilannya ya.


8 Perbezaan Antara Travel Bujang Dan Ada Anak. Rasa Macam ‘Survivor’!

“Seronoknya tengok gambar ‘holiday’ luar negara kawan-kawan. Aku ni, sejak habis berpantang 2 tahun lepas memang tak pernah pergi bercuti dengan anak selain balik kampung. Kalau bawa anak ke luar negara agaknya susah tak?”
Tidak dinafikan, pengalaman hidup semasa bujang amat berbeza selepas anda berkahwin, terutamanya bila dah ada anak. Begitu juga dengan pengalaman travel.

Kalau anda teragak-agak dan ingin membuat persediaan mental dan fizikal sebelum bercuti dengan anak, ini adalah 8 perbezaannya yang anda bakal lalui.
Foto Kredit: aklat.net

8 Perbezaan Antara Travel Bujang Dan Ada Anak
Mengikut pengalaman sendiri dan pemerhatian rakan-rakan, ini adalah 8 perbezaan yang paling ketara antara travel bujang vs bawa anak-anak. Lebih banyak ‘adventure’ sebenarnya!

1. Beg Anda Akan ‘Beranak-Pinak’
Kalau travel bujang, bawa yang minimum saja. Sehelai sepinggang pun tak kisah.
Bila ada anak, secara automatiknya, beg anda akan bertambah dan kebanyakannya adalah keperluan anak – mainan, baju, susu, ubat-ubatan, dan macam-macam barang yang anda takut tak dapat nak cari bila dah sampai di tempat baru. Proses saringan perlu berlangsung beberapa kali sebelum berangkat. ‘Stroller’ atau ‘baby carrier’, kedua-duanya amat berguna tetapi kedua-duanya menambahkan beban semasa travel. Yalah, nak diusung ke sana ke mari bukannya mudah.
Selain itu, elok juga kalau bawa beg lebih. Dekat sana pun macam-macam yang mungkin anda akan beli untuk anak!
Foto Kredit: pinterest.com
2. Anda ‘Kenal’ Lebih Ramai Orang
Selama travel bujang, anda lebih dikenali sebagai seorang yang pemalu dan pendiam. Tapi bila bercuti dengan anak, anda tentu akan ‘kenal’ lebih ramai orang (lebih-lebih lagi jika anak anda seorang yang lincah, berani dan suka perhatian orang ramai).
Secara semulajadinya, anda akan menjadi lebih cepat mesra dengan orang sekeliling dan topik yang membuka perbualan biasanya adalah tentang anak.  Lagi satu, tentu akan muncul banyak insiden lucu atau mendebarkan yang menyebabkan anda ‘terpaksa’ juga berkomunikasi dengan orang sekeliling.
Foto Kredit: i-w-t.org
3. Gambar Anak Lagi Banyak Daripada Gambar Tempat
Sebelum ada anak, biasanya kita akan luangkan masa yang banyak dan memang ‘target’ nak cari ‘view’ paling cantik untuk dijadikan kenangan dan menghias laman Instagram. Yalah, dah jalan jauh, mestilah nak ambil gambar cantik-cantik, bukan?
Masa dah ada anak, cita-cita ini masih wujud. Tapi walaupun dah berkobar-kobar, kesudahannya gambar anak-anak juga yang memenuhi kamera dan telefon bimbit anda. Itupun banyak yang bergerak, senget, tutup mata, dan senang kata tak jadilah. Kadang-kadang, terlalu seronok bermain dan melayan anak sampai lupa ambil gambar langsung!

4. Misi Mencari Air Panas
Ini salah satu rutin khusus bagi mereka yang kena buat susu, panaskan susu, dan nak buat makanan bayi. Terpaksa tebalkan muka nak tanya di ‘mini-mart’, restoran, atau kedai 24 jam yang biasanya jual kopi dan mee segera.
Memanglah orang kata bawa termos lagi senang, tapi kalau dah termos tertinggal atau terlalu besar nak angkut seharian, memang inilah misi yang akan kena lakukan. Kadang-kadang, termos di Malaysia pun ada yang tak tahan bila dibawa ke luar negara. Tahu-tahu air panas pun dah sejuk, terutamanya semasa musim ‘winter’.
Foto Kredit: tesco-baby.com
5. Kena Peka Dengan Lokasi Tandas
Salah satu lagi cabaran yang mungkin berbeza dengan orang travel bujang adalah keperluan terhadap tandas yang luarbiasa tahapnya.
Bukan nak menokok-tambah, tapi budak-budak biasanya bukannya boleh nak tahan kencing lama-lama macam orang dewasa. Paling geram, kita baru saja tanya 20 minit lepas dan mereka bermati-matian cakap tak mahu kencing. Sekarang cakap dah tak tahan pula!
Foto Kredit: lifehacker.com
6. Cabaran Waktu Makan
Semasa travel bujang, anda lebih suka makan apa saja yang dijual asalkan halal. Barulah ‘feel’ makan di negara orang, kan? Kemudian, kalau nak jimat, lepas itu bolehlah makan mee segera atau makanan yang tak terlalu mahal. Rasa makanan belakang kira, yang penting kenyang dan boleh teruskan perjalanan.
Berbeza kalau dah ada anak, ada cabarannya yang tersendiri. Kalau anak anda jenis cerewet, mungkin mereka tak mahu makan makanan yang tak pernah dimakan sebelum ini. Oleh itu, kenalah bawa bekalan sedikit dari rumah. Di restoran, makanan yang kelihatan sesuai untuk mereka pula agak mahal. Jadi, kenalah pandai-pandai rancangkan perbelanjaan dan bekalan anda.
Paling penting, jangan biarkan mereka kelaparan, nanti segala perancangan anda boleh tergendala!
Foto Kredit: Lynn Koenig/Getty Images
7. Salji Bukanlah Seindah Yang Disangka
Orang Malaysia kalau ke luar negara memang ramai yang mencari salji. Tapi, kesejukan ini boleh memakan diri. Bayangkan, bila anak terpaksa memakai baju sejuk yang tebal – ia mungkin menyebabkan pergerakan mereka terbatas dan mereka akan meragam akibat tak selesa. Bukan itu saja, ia menyukarkan kita untuk mendukung mereka dan menggunakan ‘baby carrier’ akibat baju tebalnya itu. Apabila masuk ke dalam restoran atau kedai yang ada ‘heater’ kita pun kenalah lalui proses membuka pakaian anak-anak dan mengusungnya ke sana ke mari.
Saya sendiri pernah melakukan kesilapan yang sama semasa pertama kali bawa anak ke luar negara. Dalam musim sejuk, anak kecil amat sensitif sehingga saya menjadi amat letih menguruskan anak yang serba tak kena. Semangat nak main salji akhirnya terhapus begitu saja.
Foto Kredit: theodysseyonline.com
8. Keselamatan & Keselesaan Jadi Nombor 1
Bila dah ada anak, sepanjang masa perlu peka terhadap keperluan anak-anak. Oleh itu, jadual anda perlu fleksibel, realistik, dan perlu ada ‘plan B’. Kalau travel bujang dulu, penat-penat pun tak apa, sebab kita merasakan kita dah berbelanja wang yang banyak untuk sampai ke sana. Tapi, dengan anak-anak tak boleh begitu. Kalau mereka demam akibat keletihan, tentu kita juga yang akan lebih susah nanti.
Maka, jangan letakkan ‘expectation’ yang terlalu tinggi apabila melawati sesebuah tempat kerana mungkin anda tidak berkesempatan melawatinya atas sebab-sebab tertentu.
Foto Kredit: clipmass.com
Pengalaman Bercuti Dengan Anak Lebih Bermakna
Bercuti dengan anak sememangnya lebih sukar berbanding travel bujang dahulu. Walau apa pun, semua cabaran ini adalah normal dan tidak sepatutnya dijadikan alasan untuk mengelakkan daripada terus mengembara dan pergi bercuti dengan anak ke tempat-tempat menarik di dalam dan luar negara.
Semua karenah dan liku-liku inilah yang menjadikan perjalanan itu lebih bermakna dan terpahat dalam memori. Percayalah, anda mesti tak akan serik kerana anda seorang ‘survivor’!


Perbezaan Buah Pisang Diperam Bahan Kimia & Semula Jadi, Pilih Nak Makan Yang Mana…

Apabila membeli makanan terutama buang pisang, mesti anda akan membeli rupa yang elok dan licin berbanding yang nampak buruk. Tanpa anda sedar, pisang cantik itu telah disaluti dengan bahan kimia. Disebabkan itu, amat wajar anda mengetahui perbezaan buah pisang yang terdapat dipasaran sama ada diperam dengan bahan kimia atau secara semula jadi.
Mari, lihat perbezaannya di bawah ini!

Baca juga: Elakkan Makan Makanan Berkulat, Awas Kalau Taknak Kena Kesan Ini!
PERBEZAAN BUAH PISANG DIPERAM BAHAN KIMIA & SECARA SEMULA JADI

Buah pisang adalah antara buah kegemaran rakyat Malaysia. Semasa pilih buah, kebanyakan antara kita akan pilih buah pisang cantik dan itu perkara yang biasa.

Penggunaan bahan kimia seperti calsium carbide akan memanjangkan tempoh pematangan buah pisang dan mengelakkan daripada buah cepat rosak. Tetapi penggunaan bahan kimia seperti ini pada paras yang tinggi akan memberi kesan buruk pada kesihatan manusia.
Pisang yang masak secara normal kebiasaannya berwarna kuning gelap dan mempunyai bintik-bintik berwarna coklat atau hitam. Tangkainya juga berwarna hitam atau gelap sedikit.
Pisang yang direndam atau diperam menggunakan carbide pula berwarna kuning cerah dan tangkainya berwarna hijau tanpa sebarang bintik-bintik hitam.
CIRI-CIRI BUAH PISANG YANG DIPERAM:
1. DENGAN BAHAN KIMIA

Tangkai berwarna hijau
Kulit licin dan lembut
Berwarna kuning cerah dan bersinar

2. SECARA SEMULA JADI

Tangkai berwarna hitam
Kulit berbintik hitam/coklat
Berwarna kuning kehitaman

Kredit: SAFE FOOD – BKKM Melaka
Sumber: Facebook Bahagian Keselamatan dan Kualiti Makanan, JKWPKL&P


Nak Buat Biskut Atau Cake? Butter Yang Mana Paling Sesuai? Ini Jawapannya…

Bulan Ramadan akan tiba tidak lama lagi. Pasti ramai yang tidak sabar menunggu bulan yang penuh kemuliaan. Seperti biasa, bila tiba bulan Ramadan sudah tentunya kita akan membuat persiapan untuk menyambut Hari Raya Aidilfitri kan?
Bermacam-macam persiapan dari segi makanan perlu disiapkan. Antaranya biskut raya. Masih ramai dalam kalangan kita memilih untuk membuat sendiri biskut raya.

Jadi, bagi anda yang masih keliru atau mencari butter yang sesuai untuk biskut raya, jom kita baca perkongsian oleh Nieza Nor Hamnira di laman Facebook. Tak keliru dan pening-pening dah lepas ini.
Baca juga: Cara Kenal Pure Butter, Jangan Sembarangan Beli Nanti Rasa Kek Sangat Lain!

NAK BUAT BISKUT ATAU CAKE? BUTTER YANG MANA PALING SESUAI?

Ini eksperimen dan findings antara pure butter yang biasa di Malaysia (mentega tulen bukan butterblend / lepa susu ya).
Berat Pure Butter Buku – 250gm biasanya salted, 227gm pula biasa unsalted. Kandungan garam dalamnya yang selalunya jadikan berat butter buku 250gm.
– Kek sedap guna yang salted.
– Cookies lebih baik guna yang unsalted sebab rasa mentega yang lebih kaya rasa (rich and buttery)

Jenama pure butter apa yang best dan sesuai?
SCS, Tatura, Golden Churn : Shortbread, Tart, Kek, Brownies.
Anchor: Jenis drop cookies, cookies yang berterap (bentuk), Choc chip cookies, soft chewy cookies.
Lurpark: Scones, jenis Muffin, Kek, Brownies, Bars.
Emborg: Kek, Brownies, Bars.

Dah tiba tarikh expired tapi masih ada dalam peti sejuk, boleh pakai tak? Jawapan, masih boleh. Jangka masa?
– Ia masih tahan 1-2 bulan kalau dah buka bungkusan
– 3-4 bulan kalau belum buka bungkusan.
Kenapa pure butter ni tahan lama? Sebab ia tak banyak kandungan laktose, ia tinggi kandungan lemak. Simpan ia dalam packaging asalnya atau juga double wrap dengan foil.

Yang jenama lain-lain selain yang disebut di atas, semua boleh guna dan ia bergantung kepada citarasa masing-masing. Masih juga boleh berpandukan kepada ‘sifir’ pure butter yang salted untuk kek dan unsalted terbaik untuk buat cookies.
Ini bukan cerita butter-blend ya, ini hanya tentang mentega asli sahaja, dan ia pendapat personal berdasarkan eksperimen dan pengalaman saya sebagai baker aktif suatu ketika dahulu.
Walaupun anda dah jumpa mentega asli terbaik, tapi jika anda nak buat cookies, kalau guna butter keseluruhannya (100% – tak campur jenis lelemak yang lain), cookies anda akan rapuh teruk ya.. banyak kecainya nanti.
Sumber: Facebook Nieza Nor Hamnira


7 Perkara Ramai Keliru Tentang Darah Haid, Istihadah, Wiladah & Nifas

“Eh, kenapa awal sangat dah period balik? Ataupun ini cuma darah penyakit? Apa perbezaan darah haid dan darah lain ya?”
Sebagai seorang wanita, secara normalnya akan mengalami beberapa keadaan yang melibatkan keluarnya darah dari bahagian faraj. Namun begitu, ada 4 kategori darah yang perlu diketahui kerana terdapat perbezaan dari segi hukumnya.

7 Perkara Wanita Mesti Tahu Tentang Darah Haid, Istihadah, Wiladah & Nifas
Berikut adalah beberapa persoalan yang sering dikaitkan dengan perbezaan darah haid, istihadah (darah penyakit), wiladah, dan nifas.
1. Sifat Darah Haid, Istihadah, Wiladah, dan Nifas
Berikut adalah sifat-sifat utama bagi mengenalpasti 4 jenis darah ini:

Darah Haid – Darah yang keluar mengikut kitaran setiap bulan. Dari segi rupa, darah haid berwarna gelap, kelihatan lebih kental dan berbau hanyir.
Darah Istihadah – Darah yang keluar dari seorang wanita di luar kebiasaan dan tidak tetap waktunya. Biasanya darah ini berwarna cerah atau merah segar, cair dan tidak berbau.
Darah Wiladah – Darah yang keluar sewaktu bersalin. Jika berlaku kes keguguran, tetap dikira wiladah dan wajib mandi. Begitu juga kelahiran melalui pembedahan Caesarean.
Darah Nifas – Darah yang keluar selepas bersalin, iaitu sebaik sahaja rahim dikosongkan.

Perbezaan warna darah istihadah (spotting) dan darah haid (period). / Foto Kredit: peeonastickfreak.com

2. Tempoh Normal & Maksimum

Darah Haid – Minimum 1 hari (24 jam), biasanya 7 hari, dan maksimum 15 hari.
Darah Istihadah – Tiada tempoh yang minimum atau maksimum. Semua darah yang keluar di luar waktu kebiasaan haid atau bukan kerana melahirkan anak adalah dikira istihadah.
Darah Wiladah – Sepanjang proses bersalin.
Darah Nifas – Bermula sebaik saja rahim dikosongkan, biasanya 40 hari, dan maksimum 60 hari.

Foto Kredit: nymag.com
3. Kategori Hadas Besar Dan Kecil
Pertamanya, penting untuk seseorang mengetahui bahawa 3 jenis darah iaitu – Darah haid, Wiladah, dan Nifas adalah tergolong dalam hadas besar. Ini bermaksud, ia perlu disucikan melalui mandi wajib.
Sementara itu, darah istihadah atau darah penyakit tergolong dalam hadas kecil. Dalam keadaan ini, seseorang wanita masih wajib solat dan berpuasa di bulan Ramadhan. Mereka hanya perlu membersihkan darah tersebut dan memperbaharui wuduk bagi setiap kali solat fardu.
Foto Kredit: patdolanplumbing.com
4. Larangan Ketika Haid & Nifas
Larangannya ketika haid adalah sama seperti ketika nifas, iaitu tidak boleh solat, sujud tilawah, sujud syukur, bertawaf, berpuasa, iktikaf di masjid, membaca al-Quran dan bersetubuh.
Manakala ketika istihadah, wanita boleh melakukan perkara yang sama seperti wanita yang suci..Oleh kerana itu, mereka wajib menunaikan solat dan berpuasa serta diharuskan bagi mereka perkara-perkara yang dilarang ke atas wanita yang haid dan nifas (iaitu tawaf, sujud, membaca al-Quran, I’tikaf, bersetubuh dengan suami dan sebagainya).
Foto Kredit : unomatch.com
5. Contoh Darah Istihadah Yang Sering Berlaku
Mungkin agak mudah bagi kita mengenalpasti darah haid, wiladah dan nifas. Namun, selalu berlakunya kekeliruan apabila timbul isu darah penyakit, iaitu istihadah.
Berikut adalah contoh kes istihadah yang sering berlaku.
i) Palitan darah (the show) ketika hampir bersalin. Jika tidak mampu, dibolehkan solat secara duduk atau berbaring. Dan jika ditinggalkan, seseorang perlu menggantikan solat (qadha’) kerana keluar ‘tanda’ atau darah dari faraj belum dianggap sebagai nifas.
ii) Darah ketika mengambil ubat perancang (yang berlaku di luar waktu haid normal)
iii) Darah yang keluar akibat melakukan kerja berat, stres, atau penyakit lain.
iv) Darah yang keluar ketika sedang hamil (bukan kerana keguguran).

6. Menggabungkan Mandi Nifas & Wiladah
Apabila seseorang wanita itu bersalin dan bernifas, memadai niat hanya satu niat sahaja atau satu niat yang umum merangkumi kesemua hadas. Ini bermaksud, tidak perlu mandi dua kali; pertama akibat wiladah dan kedua akibat nifas, seperti yang dijelaskan oleh Mufti Wilayah Persekutuan,
Semasa berniat, niatkan dengan “Sahaja aku mengangkat hadas akbar (besar)” atau “Sahaja aku sahaja aku menunaikan mandi hadas atau seumpama dengannya”.
Foto Kredit: medvoice.ru
7. Darah Haid Setelah Nifas
Ada sesetengah kes di mana seseorang wanita keliru kerana darah nifas telah berhenti selepas beberapa minggu melahirkan. Namun, dalam tempoh 60 hari, keluar darah kembali. Adakah darah ini dikira darah nifas atau haid?
Al-Kafi #608 di Laman Web Rasmi Pejabat Mufti ada mengupas tentang hal ini. Menurut penjelasan tersebut, hak maksimum bagi darah nifas adalah 60 hari berdasarkan mazhab Syafie. Jika berlaku suatu keadaan apabila darah nifas berhenti dan naqa’ (bersih tanpa darah) selama 15 hari, kemudian datang kembali tetapi tempohnya masih tidak melebihi 60 hari.
Dalam situasi ini, darah kedua tersebut tidak boleh dikira darah nifas sebaliknya adalah darah haid kerana terdapat selang selama 15 hari suci. Apabila darah yang kedua itu melebihi 15 hari tetapi masih belum melepasi kadar maksimum nifas iaitu 60 hari, maka ia dikira sebagai darah istihadah.
Foto Kredit: sinar.fm
Semoga Lebih Faham
Semoga kekeliruan tentang jenis darah ini dapat difahami dengan jelas kerana ia bakal mempengaruhi ibadah kita dan juga kesihatan tubuh badan kita.
Oleh itu, jika masih terdapat kekeliruan, ajukanlah soalan kepada yang pakar kesihatan mahupun pakar agama untuk mendapat kepastian.


Jangan Silap Beli Lagi, Ini 5 Perbezaan Antara Daun Sup Dengan Daun Ketumbar

“Eh, kenapa bau lain macam je sup aku ni? Alahai, terbeli daun ketumbar rupanya… Tapi memang dua-dua nampak sama je, tak perasan langsung!”
Daun sup dan daun ketumbar ni bukan nak kata adik-beradik lagi, tapi dah macam kembar. Sekali pandang memang tak perasan langsung apa beza antara kedua-duanya. Kita yang dah biasa ke dapur pun boleh keliru, apatah lagi kalau kirim dengan suami. Salute habis kalau mereka dapat bawa balik daun yang betul!

Sebenarnya kalau diperhatikan betul-betul, adalah sedikit perbezaan antara daun sup dengan daun ketumbar ni. Jadi kalau nak elak tersalah beli, jom kita sama-sama ketahui apa ciri yang dapat membezakan kedua-dua jenis daun ini.
5 Perbezaan Antara Daun Sup Dengan Daun Ketumbar
1. Nama / Label Di Pasar Raya
Bila tiba di pasar raya ni, kadang-kadang label pada daun tu tak ditulis pun ‘daun sup’ atau ‘daun ketumbar’. Tiba-tiba confused, menggelabah sekejap. Lepas tu, makin peninglah kita nak memikirkan mana satu daun sup, mana satu daun ketumbar kan?

Sebenarnya ada beberapa nama lain bagi kedua-dua daun ini yang biasa digunakan pada labelnya.

Daun Sup : Juga dilabel sebagai Celery Leaves / Chinese Celery
Daun Ketumbar : Juga dilabel sebagai Coriander Leaves / Cilantro

2. Akar
Kalau daun sup dan daun ketumbar masih dijual dengan akarnya, mungkin lebih mudah untuk anda membezakan keduanya.
Daun Sup : Daun sup biasanya mempunyai akar yang kecil dan jenis akarnya berserabut.
Daun Ketumbar : Daun ketumbar pula akarnya bersaiz lebih besar dan jenis akar seakan-akan akar tunjang. Kalau nak lebih faham, boleh rujuk dan bezakan dalam gambar di bawah ini.
Daun ketumbar. Akarnya lebih besar, seakan-akan akar tunjang.
Daun sup. Akarnya jenis serabut dan kecil, berbeza dengan akar daun ketumbar kan?
3. Batang & Daun
Kebanyakan masa kalau akarnya dah dipotong, kita tengok pula pada struktur daun dan batangnya. Ini mungkin agak susah nak bezakan, tapi tetap ada sedikit perbezaan.
Daun Sup : Batangnya lebih panjang dan daunnya lebih lebar tetapi agak jarang-jarang.
Daun Ketumbar : Batangnya agak pendek dan saiz daunnya lebih kecil dan agak rimbun atau rendang pokoknya.
Agak-agak yang ni daun apa?
4. Bau
Akhir sekali masa nak confirmkan, cara paling mudah nak kenal mana daun sup dan daun ketumbar adalah pada aromanya.
Daun Sup : Daun sup biasanya ada aroma yang grassy dan lebih mild. Macam bau sup Melayulah lebih kurang.
Daun Ketumbar : Kalau daun ketumbar pula, baunya lebih kuat dan tajam. Malah, baunya yang seakan-akan bau sabun atau bau kumbang mungkin membuatkan sesetengah orang rasa kurang senang. Tapi ramai juga yang merasakan aromanya berbau segar ala sitrus dan inilah yang lebih membuka selera!
Daun ketumbar biasanya digunakan dalam masakan Thai atau India.
5. Kegunaan Dalam Masakan
Dari segi kegunaan, biasanya daun sup lebih universal dalam masakan Melayu. Daun ketumbar ni tak berapa ramai yang pakai kecuali untuk masak beberapa jenis masakan tertentu, terutamanya tomyam.
Daun Sup : Daun sup biasanya digunakan dalam masakan Melayu. Juga untuk menghias makanan seperti mee goreng atau nasi goreng. Seperti baunya, rasa daun sup juga tidak begitu kuat dalam masakan.
Daun Ketumbar : Rasa daun ketumbar agak kuat dan ia seunik baunya juga. Ia mungkin kurnag digunakan dalam masakan Melayu, namun daun ketumbar amat popular dalam masakan India atau hidangan Thai seperti tomyam, kerabu atau nasi ayam Thai.
Daun sup selalunya digunakan pada kebanyakan makanan Melayu seperti mee soto, bihun sup, nasi goreng, atau sup biasa. / Foto Kredit: vimeo.com
Macam Mana, Dah Dapat Bezakan Sekarang?
Kedua-dua daun sup dan daun ketumbar memiliki khasiat tersendiri, jadi tak salah pun kalau kita menggunakan yang mana-mana daun dalam masakan, asalkan kena dengan tekak masing-masing.
Memang keliru kalau kita jarang membelek dan menggunakan kedua-dua jenis bahan ini dalam masakan. Mungkin dengan info ini lain kali anda dah mampu membezakan antara daun sup dan daun ketumbar. Jadi, taklah tersilap beli kan?


Nampak Serupa Tapi Tak Sama, 7 Cara Nak Bezakan Demam Campak (Measles) & Cacar Air (Chicken Pox)

Ramai terkeliru antara penyakit demam campak atau cacar air dan chicken pox. Yelah, dua-dua pun bintik-bintik merah kan.
Tapi sebenarnya kedua-dua ini adalah penyakit yang berbeza tau. Salah satunya amat merbahaya dan satu lagi boleh dianggap biasa.

Jadi, penting untuk ibu ayah tahu perbezaannya supaya lebih ‘alert’ dan bertindak menangani penyakit ini dengan lebih berkesan.
7 Perbezaan Antara Demam Campak (Measles) Dengan Cacar Air (Chicken Pox)
1. Punca
Penyakit demam campak pada kanak-kanak disebabkan oleh virus measles dan ia seringkali disertai dengan jangkitan pernafasan dan ruam pada kulit.

Penyakit cacar air pula disebabkan oleh virus varicella iaitu virus sama yang menyebabkan kayap.

2. Cara Jangkitan
Kedua-duanya mudah dijangkiti melalui udara daripada pesakit melalui cecair iaitu batuk, dan bersin.
Cacar air juga mudah berjangkit daripada cecair lepuh melalui sentuhan atau pernafasan manakala demam campak tidak berjangkit melalui kulit kerana bintik demam campak tidak berair.

3. Risiko Waktu Jangkitan
Kedua-duanya mempunyai risiko jangkitan pada waktu yang berbeza.
Risiko demam campak berjangkit adalah seminggu sebelum timbul ruam sehingga 4 hari selepasnya.
Cacar air pula boleh berjangkit 1 hingga 2 hari sebelum ruam timbul sehingga ruam kering.
Elakkan anak-anak untuk keluar rumah pada tempoh tersebut sebagai langkah pencegahan daripada merebaknya penyakit ini.

3. Tanda-tanda
Kedua-dua penyakit ini menunjukkan tanda-tanda awal dengan demam.
Selepas 10 hingga 12 hari dijangkiti, pesakit mula kena demam suhu tinggi, sakit otot, batuk, selsema, sakit tekak.
Mata pesakit juga berair dan sensitif kepada cahaya. Demam suhu tinggi juga akan dialami ketika ruam campak timbul.
Berbeza dengan demam campak, sesetengah orang sahaja yang kena demam dan lesu badan lima hari sebelum ruam muncul.
Contoh ruam cacar air
4. Ruam
Ruam pada kulit ketika sakit merupakan antara ciri-ciri penting yang dapat membezakan penyakit ini.
Ruam kulit apabila terkena demam campak berwarna kemerahan dan sedikit timbul.
Ia juga tidak menghasilkan gelembung air dan tidak gatal. Ruam akan mula tumbuh pada bahagian muka diikuti dengan kepala, badan tangan dan akhirnya kaki. Ruam ini akan kekal sehingga 4 ke 7 hari.
Ruam pada kulit ketika cacar air timbul seakan bintik merah kecil dan menyebabkan gatal seluruh badan termasuk mulut.
Ruam akan tumbuh bermula dari dada dan bahagian belakang kemudian merebak kepada muka, kepala, lengan dan kaki.
Dalam masa 24 jam ruam akan hasilkan gelembung kemudian pecah dan kering dalam masa 4 ke 5 hari.
Bintik-bintik baru juga boleh muncul dan akan mengambil masa 2 minggu untuk hilang.
Contoh ruam campak
5. Rawatan
Setakat ini, tiada rawatan spesifik bagi demam campak, namun doktor menyarankan beberapa panduan untuk mengurangkan gejala.
Antaranya ialah dengan mengambil ubat tahan sakit (paracetamol) untuk mengurangkan demam dan hindari cahaya untuk elak sakit mata.
Ruam pada kulit juga tidak perlu dirawat kerana akan sembuh dengan sendirinya.
Bagi penyakit cacar air pula, doktor akan sarankan ubat sapu dan ubat gatal untuk ruam.
Foto Kredit: medpharm.co.uk
6. Pencegahan
Dengan adanya Program Imunisasi Kebangsaan, demam campak dapat dicegah serta merta namun anak anda masih berisiko jika terdedah dengan kanak-kanak lain yang tidak disuntik atau orang asing.
Suntikan imunisasi MMR (campak, beguk dan rubella) boleh didapati oleh anak pada usia 12 bulan dan ketika 7 tahun.
Cacar air juga punya vaksinnya tersendiri iaitu suntikan vaksin imun ‘varicella’.
Namun, suntikan ini belum diwartakan oleh kerajaan dan hanya boleh didapati di klinik swasta. Dapatkan rujukan doktor terlebih dahulu sebelum mendapatkan suntikan untuk anak.
Foto Kredit: immunise4life.my
6. Komplikasi
Dalam kes normal, kedua-dua penyakit ini akan sembuh secara sempurna.
Namun, pesakit campak yang kekurangan zat dan mempunyai sistem imun yang lemah boleh menghadapi komplikasi seperti jangkitan telinga, jangkitan paru-paru (pneumonia), jangkitan otak (encaphalitis) dan cirit birit.
Bagi penyakit cacar air pula, jangkitan ini akan menghasilkan imuniti seumur hidup.
Walau begitu, virus ini mungkin bersembunyi dan berulang sebagai kayap dan boleh menyebabkan komplikasi lain seperti jangkitan kuman pada kulit, jangkitan pada darah, radang paru-paru, dan keradangan otak.
Foto Kredit: troupcohealth.org
Beri Lebih Perhatian Pada Faktor Kebersihan
Elakkan anak untuk hadir ke sekolah atau pusat jagaan dalam tempoh yang dijelaskan di atas bergantung kepada jenis penyakit yang dialami bagi mengelakkan jangkitan.
Banyakkan minum air, dan amalkan makanan berkhasiat supaya lekas sembuh.
Biasakan anak untuk basuh tangan sebelum dan selepas makan dan selepas bermain dengan kanak-kanak lain.
Ibu bapa patut ambil tahu tentang penyakit ini supaya kesihatan anak dapat diuruskan dengan lebih baik dan anak juga dapat dicegah daripada jangkitan oleh kanak-kanak lain.


“Aduh letihnya hari ni… Kadang-kadang buat benda yang sama bosan juga. Tapi nak buat macam mana, dah tanggungjawab. Ada terfikir juga nak buat benda baru, rasa ‘tak berkembang’ je otak ni…”
Sebagai orang perempuan, sukar kita menyangkal bahawa perkahwinan sedikit sebanyak akan mengubah kehidupan kita. Biasanya, wanita lebih terikat dengan beberapa kekangan yang tidak begitu dirasai oleh para lelaki, lebih-lebih lagi setelah kehadiran cahaya mata.

Berikut adalah perubahan yang mungkin menyebabkan kita rasa ‘tak berkembang’ selepas mendirikan rumah tangga.
7 Sebab Ramai Perempuan Rasa ‘Tak Berkembang’ Lepas Berkahwin
1. Terlalu Sibuk / Letih
Perkara pertama yang paling sering diucapkan oleh wanita yang telah berkahwin adalah ‘letih’ dan ‘sibuk’.

Setiap hari duduk di rumah mengerjakan tugasan yang tak pernah habis, menguruskan suami, dan anak-anak. Bagi yang bekerja juga, begitulah juga rutinnya sehingga tiada ruang bagi memikirkan perkara lain dalam fikiran. Kalau dah hari-hari sibuk dan asyik buat benda yang sama, mesti rasa ‘tepu’ juga…

Jadi, belajarlah berehat dan berbagi tugasan agar keletihan anda dapat dikurangkan. Ingat, anda bukannya ‘selfish’ kalau berbuat demikian ya.
Foto Kredit: greencleanphoenix.com
2. Tiada Peluang Bersosial
Semakin meningkatnya usia kita, makin ramai kawan yang dah ‘lost contact’. Yang ada cuma kawan-kawan di media sosial yang kita hanya ‘scroll’ dan imbas sekali lalu. Nak tegur pun segan, apatah lagi nak ajak keluar bersama.
Kalau janji dengan kawan-kawan, 1001 perkara yang perlu difikirkan dek kerana rutin harian yang padat. Ada yang ‘last minute’ terpaksa batalkan pula sebab anak tak sihatlah, nak balik kampunglah, kenduri kahwinlah, dan sebagainya. Faham kan?
Foto Kredit: flickr.com
3. Tidak Meneruskan Hobi / Perkara Yang Diminati
Dahulunya mungkin ada antara kita yang berbakat melukis, menjahit, membuat kraf, atau berzumba. Tapi bila dah ada anak, kita letakkan semua hobi ini di tangga paling bawah dalam senarai prioriti.
Ada yang rasa leceh nak teruskan sebab ada anak kecil yang suka mengacau. Baru nak ‘beraksi’, seorang demi seorang anak minta itu ini. Bagi sesetengah wanita pula, ini semua tak penting. Anak-anak lebih penting.
Sampai satu masa, kita rasa rindu dan kekok pula nak melakukan kembali aktiviti yang diminati itu. Akhirnya, hobi tinggal hobi. Sudahnya, kita ‘terperuk’ saja dengan rutin harian di rumah.

4. Mengabaikan Penjagaan Diri
Samalah dengan kes yang di atas tadi. Kita dahulukan anak-anak. Tak kiralah dari segi belanja harian, pakaian, makanan dan macam-macam lagi. Hinggakan kesihatan dan penampilan diri pun terabai.
Apabila keperluan emosi dan fizikal tidak dipenuhi, sesiapa pun boleh dilanda kemurungan!
Foto Kredit: gethealthy.education
5. Kurang Merebut Peluang
Belajar tidak hanya melalui buku atau tempat kerja. Sebenarnya, banyak situasi yang dapat dimanfaatkan untuk menambah pengetahuan serta mengembangkan potensi diri. Tinggal lagi sama ada kita peka tehadap peluang itu ataupun tidak.
Tapi apabila dah berkahwin, bukan mudah nak buat keputusan untuk memajukan diri. Kena berkorban dan fikir apa yang terbaik untuk keluarga. Mungkin ada yang melepaskan jawatan tinggi, kenaikan pangkat, dan peluang bisnes yang cerah semata-mata untuk fokus terhadap penjagaan anak serta pengurusan keluarga – tak sanggup rasanya melihat anak asyik bertukar pengasuh, asyik berulang jarak jauh, dan kurang masa untuk bermanja.

6. Tidak Mendapat Sokongan Suami / Keluarga
Dalam membuat keputusan untuk memajukan diri, suami memainkan peranan yang amat penting. (Mungkin juga paling penting.)
Dengan izin suami, isteri akan berasa lebih yakin. Dengan sokongan yang padu, dah tentu isteri akan menjadi lebih kuat semangat dan tak gentar dengan cabaran. Semuanya nampak seolah-olah boleh dihadapi apabila bersama.
Sebaliknya, kalau suami buat kisah tak kisah dan selalu merungut, rasa serba salahlah kita dibuatnya.
Foto Kredit: dreamstime.com
7. Rasa Rendah Diri
Dengan kurangnya jaringan sosial, kemahiran yang timbul tenggelam, dan kesibukan rumah tangga, ramai wanita berasa kurang percaya diri untuk menyahut cabaran. Rasa takut mencuba kelainan dan merombak rutin harian kerana telah berada di dalam zon selesa.
Tetapkan semula matlamat dan berusahalah mengejar impian tersebut. Jangan malu memasang cita-cita walaupun ia hanya sesuatu yang kecil. Setidak-tidaknya, pencapaian itu akan menjadikan kita lebih bersemangat untuk menghadapi sesuatu yang lebih besar.

Ya, Surirumah Juga Boleh Memajukan Diri!
Sebagai wanita, walaupun kini kita perlu patuh pada suami, perlu membesarkan anak-anak, dan menjadi orang penting dalam menguruskan rumah, jangan pernah menganggap bahawa rutin ini adalah sesuatu yang statik.
Sebaliknya, cuba berfikiran positif, fleksibel, dan hargai setiap hari yang berlalu sebagai peluang untuk kita mengembangkan kebolehan diri. Apabila kita dapat menjadi lebih bersyukur dan bijak menggunakan peluang, mudah-mudahan kita sentiasa berasa bahawa sememangnya ada perkembangan dari sehari ke sehari. Malahan, kita berasa bangga dan puas melihat anak-anak membesar di depan mata kita sendiri!


Ini Perbezaan Influenza Dengan Selsema Biasa. 9 Perkara Ibu Ayah Mesti ‘Alert’!

Flu (influenza) merupakan jangkitan hidung, tekak, dan paru-paru yang disebabkan oleh virus influenza.
Virus-virus influenza mudah berjangkit. Kanak-kanak, wanita hamil, warga emas, dan mereka yang mengalami penyakit kronik boleh mendapat jangkitan teruk dan ada kalanya membawa maut.

Tidak seperti di negara-negara beriklim sederhana, di negara tropika seperti Malaysia, musim puncak bagi influenza berlaku dari Okt-Jan dan Apr-Jun dengan jangkitan sepanjang tahun.
SOAL JAWAB MENGENAI INFLUENZA
1. Apakah simptom-simptom influenza?
Kebanyakan mereka yang menghidapi influenza berasa letih dan mengalami demam, sakit kepala, batuk tidak berkahak, berhingus atau hidung tersumbat, cirit-birit / muntah-
muntah, dan sakit-sakit otot.

Batuk boleh berlarutan sehingga dua minggu atau lebih.

2. Apakah perbezaan di antara influenza & selsema biasa?
Selsema biasa lazimnya menyebabkan hidung berhingus, bersin dan hidung tersumbat.
Ia adalah jangkitan virus pada saluran pernafasan atas yang lazimnya tidak berbahaya dan berlaku pada bila-bila masa sepanjang tahun.

Influenza juga mempunyai simptom yang sama dan menjejaskan saluran pernafasan atas, tetapi ia terjadi dengan cepat dan lebih teruk.
Virus yang menyebabkan influenza
adalah berbeza daripada virus yang menyebabkan selsema, influenza juga berlaku mengikut musim.
(Nota tambahan: Perbezaan Influenza dengan demam biasa melalui risalah infosihat.gov.my)
Walaupun demam biasa (common cold) dan Influenza kedua-duanya mempunyai gejala yang hampir sama tetapi Influenza
menyebabkan gejala dan tanda-tanda yang lebih teruk serta boleh menyebabkan
komplikasi yang mengancam nyawa.
Berikut adalah perbandingan antara influenza dan demam selesema yang perlu ibu ayah tahu.
SIMPTOM DEMAM BIASA (COMMON COLD)
▪Demam : Kurang dari 38˚C
▪Letih lesu : Sangat ringan
▪Sakit otot /sakit sendi : Ringan
▪Batuk : Tiada / Ringan
▪Hidung berair / berhingus : Teruk
▪Bersin : Tidak kerap
▪Sakit tekak : Tiada / Ringan
▪Sakit kepala : Ringan
▪Penyebab : Adenovirus, Rhinovirus,
Parainfluenza virus,
Corona virus dan lain-lain
SIMPTOM INFLUENZA
▪Demam : Tinggi. Biasanya melebihi 38˚C
▪Letih lesu : Teruk dan boleh berlarutan
hingga 2 ke 3 minggu
▪Sakit otot /sakit sendi : Sederhana ke teruk
▪Batuk : Batuk teruk, tidak berkahak pada peringkat awal
▪Hidung berair / berhingus : Tiada / Ringan
▪Bersin : Kerap
▪Sakit tekak : Sederhana ke teruk
▪Sakit kepala : Sederhana ke teruk
▪Penyebab : Virus influenza A, B atau C
*Sumber : Risalah Influenza (BM) oleh infosihat.gov.my

3. Bagaimanakah ia merebak?
Kanak-kanak yang dijangkiti boleh memindahkan virus influenza apabila batuk atau bersin, dan melalui hidung berhingus yang mengandungi titisan virus influenza.
Orang lain boleh dijangkiti influenza apabila menghidu titisan tersebut atau titisan termasuk ke dalam hidung atau mulut mereka selepas tersentuh permukaan yang tercemar.

4. Sekiranya anak saya menghidapi influenza, sampai bilakah dia berpotensi menjangkiti orang lain?
Selepas 24 jam dijangkiti virus influenza dan lima hari selepas bermulanya simptom.
Kanak-kanak yang lemah sistem imun boleh menjangkiti orang lain selama hampir dua minggu.
Kanak-kanak yang dijangkiti boleh menyebar penyakit sebelum mereka sendiri berasa sebarang simptom.

5. Bagaimana saya boleh melindungi & mencegah anak saya daripada influenza?
Cara terbaik untuk melindungi anak anda terhadap influenza adalah dengan memberi mereka vaksinasi apabila mencapai umur yang sepatutnya (≥6 bulan).
Kanak-kanak 6 bulan – 3 tahun memerlukan 2 dos dalam tahun pertama mereka diberi vaksinasi. (Vaksin Influenza ini merupakan imunisasi tambahan yang tidak termasuk dalam Program Imunisasi Kebangsaan)
Pastikan anda mendapatkan nasihat doktor terlebih dahulu.
Foto Kredit: immunise4life.my
6. Adakah vaksin tersebut juga melindungi anak saya daripada selsema biasa?
Tidak, vaksin-vaksin hanya melindungi anak anda terhadap virus atau penyakit yang spesifik.
Virus yang menyebabkan influenza dan selsema adalah berlainan jenis.

7. Apakah pilihan perubatan lain yang terdapat selain daripada vaksinasi?
Ubat antiviral boleh merawat influenza dalam kalangan kanak-kanak terutama mereka yang sakit teruk atau masuk hospital. Ia boleh memberi mereka kelegaan, mempercepatkan proses sembuh dan mencegah komplikasi influenza yang serius.
Namun begitu, ubat antiviral memerlukan preskripsi doktor.
Jangan sekali-kali memberi aspirin atau ubat yang mengandungi aspirin kepada kanak-kanak atau remaja yang menghidapi influenza.
Antibiotik juga tidak membantu kerana ia hanya berkesan untuk merawat jangkitan bakteria.

8. Apa yang saya perlu lakukan sekiranya anak saya sakit?
Kebanyakan kanak-kanak yang meghidapi influenza akan sakit selama sekitar satu minggu, sejurus itu mereka akan sembuh.
Walaupun begitu, dapatkan juga nasihat
doktor dan pastikan anak anda berehat secukupnya dan banyak minum air kosong.
Ubat antiviral perlu diberi pada awal jangkitan.
Foto Kredit: kpkesihatan.com
9. Adakah terdapat cara lain untuk mencegah influenza?
Cara terbaik untuk anak anda ialah vaksinasi.
Walau bagaimanapun, beberapa tabiat
dan amalan kebersihan juga boleh membantu:

Jauhkan anak anda dari kanak-kanak atau orang lain yang sakit
Cuci tangan menggunakan sabun dengan kerap
Jauhkan tangan dari muka
Tutup mulut dan hidung apabila batuk dan bersin untuk melindungi orang lain
Makan secara sihat & galakkan anak anda untuk lebih aktif secara fizikal.

Maklumat Tambahan

*Sumber dipetik daripada:
1. Panduan Mengenai Influenza untuk Ibu Bapa,
DARIPADA DATUK DR ZULKIFLI ISMAIL
FAKTA MENGENAI FLU
PDF influenza
2. Risalah Influenza (BM) Oleh infosihat.gov.my


Perbezaan Jenis Dan Kegunaan Gula Di Pasaran Yang Anda Perlu Ambil Tahu

“Aku nak buat kek ni tapi kejap, banyak pula jenis gula yang ada dekat kedai ni tak tahu yang mana satu…”
Ini merupakan salah satu soalan yang sering berlegar di minda bagi anda yang suka memasak. Salah satu bahan yang penting dalam ramuan memasak terutamanya masakan pastri adalah gula. Namun, apabila melihat jenis gula yang perlu digunakan, pastinya anda akan mula keliru dan pening tentang cara pemilihan dan kegunaanya.

Rupa-rupanya terdapat banyak jenis gula yang dijual di pasaran dan juga berbeza kegunaan dan khasiatnya. Untuk anda yang selalu menggunakan bahan pemanis ini dalam kehidupan seharian, penting untuk anda tahu supaya tidak tersalah pilih jenis gula pula. Bagi anda yang nak diet pun penting untuk tahu kegunaan jenis gula yang sesuai ya!

PERBEZAAN JENIS GULA DI PASARAN YANG ANDA PERLU TAHU

1. GRANULATED SUGAR – GULA PASIR

2. GULA KASTER

3. GULA ICING

4. GULA MUTIARA

5. GULA PASIR KASAR

6. GULA TEBU

7. GULA ORGANIK

8. GULA TURBIDANO

9. GULA MERAH

10. GULA PERANG – EMAS

11. GULA PERANG -GELAP

12. GULA MELAKA

13. GULA SARAWAK-APONG

14. GULA BATU

*Selepas ini jangan sampai tersilap pilih gula lagi ya!
Sumber : Amirul Kalif Syde


Perbezaan Jenis Dan Kegunaan Olive Oil Di Pasaran Yang Anda Perlu Tahu

Sukar sebenarnya membuat keputusan setiap kali nak beli olive oil di pasaraya. Mana tidaknya, bila nampak sahaja pelbagai jenis dan jenama minyak ini, pasti kita akan keliru yang manakah sesuai dengan tujuan masakan kita. Ada yang mengatakan bahawa semua jenis olive oil ini tidak sesuai digunakan dalam masakan panas dan ada juga yang mengatakan ianya sesuai. Jadi untuk anda yang masih keliru, mungkin perkongsian ini dapat membantu.
PERBEZAAN JENIS OLIVE OIL
“Kakmie, boleh ke masak guna olive oli?

Jawapan kakmie: Ada yang boleh dan ada yang tak digalakkan.
Aiikk.. macam mana tu? Ok. Sebenarnya gini. Minyak zaitun(olive oil) ni banyak jenis dan kategorinya. Ada jenis yang boleh kita  masak / menumis / menggoreng dan ada yang tak digalakkan. *Kakmie fokus jenis ya bukan jenama tau(kalau jenama ada macam-macam di pasaran..huhu) Mengikut apa yang kakmie tahu info. *melalui bacaan dan rujukan google.

Minyak zaitun ni ada (5) jenis atau mungkin lebih.

1. Extra Virgin Olive Oil
2. Virgin Olive Oil
3. Pure Olive Oil
4. Extra Light/Light Olive Oil
5. Olive Pomoce Oil
Cuma bagi kita, malah kakmie sendiri.. [email protected] tiga jenis saja yang biasa kita tahu dan selalu disebut-sebut. Betul tak? Ok. Mana boleh buat masak,mana tidak digalakkan? Jom kita tengok.
1. Extra Virgin Olive Oil

-biasa sangat kita dengar bila kita nak amalkan diet. Betul tak? Ok, kenapa namanya Extra Virgin Olive Oil? Sebab ia dihasilkan melalui proses perahan ‘Cold Press’ yang pertama. Ia tidak mengalami proses pemanasan dan tidak ada campuran sebarang bahan kimia.
-kadar asid 0.5%-0.8%
-tinggi oksida dan banyak nutrien/khasiat vitamin dan mineral
-warna kehijaun/rasa agak pahit/bau agak kuat
TIDAK DIGALAKKAN UNTUK MEMASAK (HABA)

– Extra Virgin Olive Oil – ‘smoke point’ : 160 darjah celcius. Sebab khasiatnya akan terjejas jika ada pemanasan melebihi ‘smoke point’ malah boleh menyebabkan(redikal bebas/lebihan lemak dalam darah/kolestrol/hipertrigliseidemia
-sesuai dicampur dalam sos dressing salad/pasta/pengganti kepada butter sapu kat roti dan sebagainya
-atau dicampur dalam makanan yang dah siap dimasak
*contoh: rujuk gambar kakmie sertakan
2. Virgin Olive Oil

-minyak zaitun yang dihasilkan daripada proses perahan kedua
-masih asli cuma kadar asid 1- 4%
-warna kuning kehijauan
TIDAK DIGALAKKAN UNTUK MEMASAK (HABA)
– Virgin Olive Oil – ‘smoke point’: 199 darjah celcius. Sebab khasiatnya akan terjejas jika melebihi ‘smoke point’ malah boleh menyebabkan redikal bebas/lebihan lemak dalam darah/kolestrol/hipertrigliseidemia
-sesuai dicampur dalam sos dressing salad/pasta/pengganti kepada butter sapu kat roti dan sebagainya
-atau dicampur dalam makanan yang dah siap dimasak *contoh : rujuk gambar kakmie sertakan
3. Pure Olive

4. Extra Light/Light Olive Oil

*dua jenis di atas melalui proses yang sama cuma komposisinya campuran je berbeza.
-campuran refined olive oil dan virgin olive oil
-terlibat dengan beberapa proses penyulingan/penapisan
* Refined olive oil adalah minyak zaitun yang sudah diproses dengan menambah bahan kimia untuk menambahbaik kualiti dan nutrien. Bahan kimia akan menutralkan rasanya yang kuat dan menurunkan kadar asid yang tinggi.Kemudian ditambah sedikit virgin olive oil untuk kembalikan rasa olive oil yang hilang akibat penambahan bahan kimia tadi.
-kadar asid melebihi 4%, warna kekuningan/kuning pucat

BOLEH DIGUNAKAN UNTUK MENUMIS/MENGGORENG/MEMANGGANG tapi suhu kena kawal
Extra/Light Olive Oil – ‘smoke point’ ➖237-242 darjah celcius. Jika suhu terlalu tinggi akan mencapai ‘smoke point’ dan akan mengurangkan/merosakkan kualiti/nutrien *contoh ➖rujuk gambar kakmie sertakan
5. Olive Pomace Oil

-gred minyak zaitun paling rendah
-sisa proses pengekstrakan Pure Olive Oil
-telah melalui beberapa proses penapisan
-dicampur dengan pelbagai variasi virgin olive oil untuk memberi rasa minyak zaitun
BOLEH DIGUNAKAN UNTUK MEMASAK/MENGGORENG/MEMANGGANG tapi suhu kena kawal
Olive Pomace Oil – ‘smoke point’➖ 238 darjah celcius jika suhu terlalu tinggi akan mencapai ‘smoke point’ dan akan mengurangkan/merosakkan kualiti/vitamin.  Sama kategori dengan minyak jagung/canola/minyak sayuran/dan seeds oil lain yang diproses. *contoh ➖rujuk gambar kakmie sertakan
RUMUSAN

–Sebenarnya,setiap minyak ada suhu tersendiri yang mana kualitinya/nutrien akan merosot/berubah/hilang apabila dipanaskan dengan suhu yang melebihi tahap/paras ‘smoke point’(Kakmie fokus untuk olive oil dulu ye)
-Harus diingat jugak, MENGGORENG (deep fry) menggunakan Olive Oil (TIDAK AKAN) membuatkan makanan kita lebih sihat berbanding minyak lain.
-Jika nak menggoreng BOLEH, tapi kena guna SUHU RENDAH/KUANTITI SEDIKIT/ MASA SINGKAT (tak boleh terendam lama) dan tentunya ia tidak garing dan tekstur makanan akan berminyak sedikit.
-Sama jugak untuk yang menggunakan air fryer, boleh guna olive oil tapi jenis seperti yang kakmie nyatakan di atas dan pastikan SUHU SESUAI supaya tidak melebihi ‘smoke point’ jenis minyak tersebut.
-Sebenarnya, kat setiap botol jenis Olive Oil dah ada dinyatakan CARA PENGAMBILAN(masakan) YANG SESUAI. Cuma kadang-kadang kita terlepas pandang. (Rujuk gambar kakmie bagi beberapa contoh yang kakmie ambik kat pasaraya tempat kakmie)
Harapan kakmie semoga info pasal Olive Oil ni bermanfaat untuk kita semua ya.
Sumber : Salmy Saznira


Ramai orang suka minum susu, tak kiralah yang muda, yang tua atau anak-anak kecil. Disebabkan itu juga, bermacam-macam jenis susu dipakejkan untuk memikat hati pengguna.
Tak dinafikan juga, susu merupakan sumber kalsium yang amat baik selain turut mengandungi vitamin A, B12, riboflavin, fosforus, dan zat besi.

Cuma kadang-kadang tu, keliru pula nak pilih susu yang mana. Yalah, banyak betul jenis susu contohnya jenis full cream, low fat, skim milk, fresh milk, susu UHT, susu tepung dan sebagainya.
Apakah perbezaan antara jenis-jenis susu ini?

Ini Perbezaan 7 Jenis Susu Yang Biasa Kita Jumpa Di Pasaran
1. Susu Penuh Krim / Full Cream Milk
Susu penuh krim atau full cream milk mengandungi peratusan lemak yang paling banyak, iaitu sekitar 3.8% secara purata. Disebabkan kandungan lemaknya, susu ini memiliki rasa yang paling lazat berkrim.

Walaupun ramai yang ‘takut’ dengan lemak, namun susu inilah yang paling sesuai untuk anak kecil kerana mereka memerlukan kandungan asid lemak yang terkandung di dalamnya bagi perkembangan optimum tubuh.
Selain itu, susu jenis inilah yang sesuai digunakan untuk dicampurkan ke dalam kopi untuk menghasilkan kopi susu ala barista. Sedap!

2. Susu Rendah Lemak / Low Fat Milk
Seperti mana namanya, susu rendah lemak atau low fat pula mengandungi kurang lemak di dalamnya, iaitu sekitar 1.3% hingga 1.4%.
Susu low fat lebih sesuai bagi anda yang dalam proses mengurangkan berat badan kerana ia membantu mengurangkan kadar lemak tepu di dalam tubuh.

3. Susu Skim / Skim Milk
Satu lagi jenis susu yang mungkin kita kurang tahu adalah susu skim atau skim milk. Ia memiliki jumlah lemak yang paling rendah berbanding susu low fat dan susu full cream, iaitu sekitar 0.15% sahaja.
Jika dibandingkan dengan keduanya tadi, susu skim ini rasanya lebih cair. Namun, ia tetap mengandungi protein dan kalsium seperti susu biasa.

4. Susu Segar / Fresh Milk
Susu segar atau fresh milk ini boleh dijumpai di bahagian sejuk pasaraya. Berbanding susu UHT yang diletakkan di rak kering, susu segar ini mempunyai tarikh luput yang lebih cepat, biasanya kurang daripada seminggu. Namun dari segi nutrisinya, ia adalah yang lebih baik berbanding susu UHT.
Susu segar yang dijual di pasaraya telah melalui proses pempasteuran bagi memastikan keselamatan pengguna. Proses ini melibatkan pemanasan melebihi 72 darjah Celsius selama sekurang-kurangnya 15 saat bagi membunuh bakteria yang terdapat dalam susu.
Antara jenama susu segar yang terkenal di Malaysia termasuklah susu Good Day dan Farm Fresh.

5. Susu UHT
Kebanyakan jenis susu kotak yang terdapat di pasaran adalah jenis UHT, iaitu Ultra High Temperature yang merujuk kepada proses yang digunakan untuk merawatnya.
Berbanding susu segar, susu UHT mengalami proses pemanasan pada suhu yang lebih tinggi, iaitu pada takat 135 darjah Celsius  selama 1-2 saat bagi tujuan pensterilan. Dengan proses ini, jangka hayat susu dapat bertahan sehingga 5-10 bulan tanpa disimpan di tempat sejuk kecuali setelah ia dibuka.
Terdapat juga susu UHT yang dihasilkan melalui proses rekombinasi atau campuran semula (UHT recombined milk). Ini bermaksud susu tersebut akan dikeringkan menjadi pepejal dan diasingkan kepada serbuk lemak dan pepejal susu sebelum dikombinasikan semula di kilang dan dirawat.

6. Susu Tepung
Susu tepung diperbuat daripada susu segar yang telah melalui proses pengeringan menjadi bentuk serbuk yang mudah disimpan, senang dibawa ke mana-mana dan tahan lama.

Seringkali susu tepung ditambah dengan zat tertentu seperti vitamin dan mineral bagi meningkatkan kualitinya. Bagi susu formula contohnya, ia dilengkapkan dengan pelbagai formulasi agar sesuai dengan peringkat usia bayi yang memerlukan nutrisi khusus seperti DHA dalam menjamin perkembangannya.

7. Susu Berperisa
Susu berperisa adalah susu yang telah dicampurkan dengan bahan tambahan seperti gula, perisa, pewarna dan kondisioner makanan yang dibenarkan.
Ada macam-macam perisa susu yang boleh kita jumpa di pasaran sekarang contohnya susu strawberi, coklat, kopi, kurma, vanila dan sebagainya.
Sedap memang sedap, tapi anda harus berhati-hati dengan kandungan gula yang terdapat di dalamnya!

Semak Label Sebelum Beli
Susu memiliki nutrisi yang baik dan sesuai untuk diamalkan pengambilannya setiap hari. Sememangnya susu segar adalah pilihan yang terbaik, namun ia mungkin kurang sesuai bagi sesetengah orang yang perlu berjimat dan tak punya masa untuk mendapatkannya dengan kerap.
Tak salah mendapatkan nutrisi melalui susu UHT atau susu tepung, tapi elakkan jenis susu yang manis kerana ia biasanya dah ditambah dengan perasa atau gula. Di bahagian ramuannya, pilih yang paling pendek senarainya. Kadangkala, ramai tak sedar bahawa ada kandungan gula ‘tersembunyi’ seperti sukrosa, pepejal sirap glukosa, maltodekstrin, pepejal sirap jagung, sukrosa, dekstrosa, dan macam-macam lagi nama saintifiknya yang mungkin boleh mengelirukan anda.
Jadi, lepas ni kalau nak beli susu, sentiasalah periksa labelnya ya!


Perbezaan JTK & JPP, Pekerja Teraniaya Perlu Tahu Untuk Buat Tuntutan Atas Majikan!

Memang sukar nak dibayangkan apabila diri diberhentikan kerja tanpa sebab munasabah. Ada pula tu gajinya sudahlah tidak dibayar, terus pula dipaksa berhenti kerja. Sakitnya beban tu macam mana lah nak sara hidup lepas ini.
Majikan tidak boleh sewenangnya memberhentikan pekerja tanpa alasan kukuh atau menganiaya mereka terutamanya berkaitan gaji. Oleh itu, buat para pekerja teraniaya yang ingin membuat tuntutan ke atas majikan, anda perlu tahu dulu perbezaan JTK & JPP seperti diciapan seorang peguam ini.

Mari ambil tahu, jangan sampai tersalah langkah!
Baca juga: [VIDEO] Pakar Kongsi Tutorial Buat ‘Nasal Test Kit’ Yang Betul!

PERBEZAAN JTK & JPP, PEKERJA TERANIAYA PERLU TAHU UNTUK BUAT TUNTUTAN ATAS MAJIKAN!
Gambar hiasan.

Penting sebenarnya untuk setiap pekerja tahu beza antara Jabatan Tenaga Kerja (JTK) atau Jabatan Perhubungan Perusahaan (JPP). Tersalah buat aduan, silap-silap nanti hilang peluang untuk buat tuntutan, padahal ada kes yang kuat.
Jom tengok apa beza antara JTK dan JPP.
1. SIAPA YANG BOLEH BUAT ADUAN
JTK
Laman web rasmi JTK.
JTK adalah sama dengan Pejabat Buruh atau Mahkamah Buruh.
Memandangkan JTK ditubuhkan di bawah Akta Kerja 1995, maka hanya pekerja yang bergaji di bawah RM 2000 atau pekerja manual sahaja dibolehkan untuk buka kes di JTK.
Tapi Seksyen 69B membenarkan pekerja yang bergaji antara RM 2000 hingga RM 5000 untuk buka kes di JTK namun terhad untuk tuntutan berkaitan tunai sahaja.
JPP
Di JPP pula, mana-mana pekerja swasta yang dibuang kerja boleh buat aduan ataupun representasi ke JPP.
Tiada had minimum atau maksimum gaji.
2. JENIS TUNTUTAN YANG BOLEH DIBUAT
JTK
Contoh kes yang boleh dibuka di JTK adalah:

Tuntutan bayaran OT.
Gaji yang tidak dibayar.
Tiada faedah penamatan.
Pampasan ganti notis.

JPP
Laman web rasmi JPP.
Di JPP, aduan yang dibuat adalah untuk cabar pembuangan kerja dilakukan secara tidak adil.
Contoh?

Pembuangan kerja disebabkan tindakan disiplin.
Pembuangan kerja atas alasan prestasi kerja.
Retrenchment.
Force resignation.
Constructive dismissal.

Jika kes tak dapat diselesaikan di JPP, kes akan dirujuk pula ke Mahkamah Perusahaan (Industrial Court).
Boleh rujuk di sini untuk prosedur dari JPP hingga ke Mahkamah Perusaahan.
3. GANTI RUGI YANG DIPEROLEH
JTK
Jika kes berjaya dibuktikan, ganti rugi yang akan dapat adalah ikut apa tuntutan kita.
Contohnya, kalau kes kita berkenaan gaji tertunggak sebanyak RM 3,000, maka itulah yang syarikat akan diarahkan untuk bayar.
JPP/Mahkamah Perusahaan
Mahkamah Perusahaan Malaysia.
Di peringkat JPP, tiada ganti rugi kewangan tapi hanya pemulihan kerja sahaja.
Kalau majikan tak setuju ambil pekerja bekerja semula, barulah kes akan dirujuk ke Mahkamah Perusahaan.
Di Mahkamah Perusahaan, kalau menang, award yang akan diberikan adalah maksimum 24 bulan backwages (pekerja probation 12 bulan) dan gantirugi in lieu of reinstatement.
Boleh rujuk Jadual 2 Akta Perhubungan Perusahaan.
SEDIKIT PERINGATAN:
Gambar hiasan.
Untuk pekerja bergaji bawah RM 2,000, hanya boleh buat aduan ke salah satu tempat sahaja. Jadi kena pilih. Kalau dah buat aduan ke JPP, dah tak boleh buat aduan ke JTK lagi.
YANG PALING PENTING:
Tempoh masa untuk buat aduan sama ada ke JTK atau JPP adalah 60 hari dari hari terakhir bekerja.
Ramai yang terlepas peluang untuk buka kes sebab failkan kes lambat, dah di luar tempoh masa, padahal kes kuat.
Kalau terlepas, tak boleh buat apa dah.
Semoga bermanfaat kepada semua.
Sumber: Twitter Nas Rahman


6 Ayat Tersirat Seorang Isteri Yang Encik Suami Tak Faham-faham

“Ish, tak faham aku dia nih. Tadi cakap lain, sekarang cakap lain. Lepas tu tak pasal-pasal nak tarik muka masam. Nasib baiklah aku ni penyabar orangnya. Buat relaks sajalah…”
Pernah dengar tak istilah Men Are From Mars Women Are From Venus? Kata kiasan yang juga tajuk buku terkenal yang ditulis oleh Dr John Gray ini menggambarkan betapa berbezanya pemikiran seorang perempuan berbanding dengan lelaki.

Secara keseluruhannya, ahli psikologi mendapati perbezaan lelaki dan perempuan bukan saja dapat diperhatikan daripada gaya pemikiran, cara pengurusan diri, tetapi juga cara percakapan.
Ini adalah 6 ayat yang paling selalu disalah erti oleh seorang lelaki. Jom ketahui maksud sebenarnya.

Foto kredit: mcmemos.com

6 Ayat Tersirat Seorang Isteri Yang Encik Suami Susah Nak Faham
Perbezaan lelaki dan perempuan memang banyak. Antara yang paling kerap berlaku salah faham adalah apabila isteri menggunakan ayat tersirat ini.
1. “Tak tahulah nak masak apa hari ini”
Ada masanya isteri akan SMS atau Whatsapp cakap begini kan? Jangan buat-buat tak tahu, inilah sebenarnya ajakan untuk makan di luar. Mungkin mereka dah jemu dengan air tangan sendiri, bahan dapur tak cukup, penat melayan anak-anak atau memang dah kering idea dan tak ada semangat nak memasak.
Jadi, tak payah susah-susah nak perah otak atau bagi idea pelik untuk memasak. Ajak saja isteri dan anak makan di luar, mesti isteri suka!
Foto Kredit: gemini.no
2. “Anak tak tidur seharian tadi”
Bila isteri cakap anak tak dapat tidur, maksudnya seharian dia melayan karenah si kecil dan tak dapat buat kerja lain.
Jadi, jangan ‘expect’ rumah anda cantik tersusun, baju dah bergosok, makanan semua dah terhidang, dan sebagainya apabila balik kerja nanti. Sebaliknya, kalau ada masa lebih, tolonglah mana-mana kerja rumah yang patut.
Foto Kredit: goodhousekeeping.com
3. “Kan seronok kalau…”
Ayat ini sebenarnya tak memerlukan sebarang jawapan pun daripada pihak suami. Isteri sebenarnya sedang memerhatikan reaksi anda dari atas sampai ke bawah. Bagi yang masih tak faham, ia sebenarnya adalah satu bentuk ‘permintaan’ atau ‘arahan’.
Contohnya kalau isteri cakap, “Kan seronok kalau dapat pergi berurut.” Ini maksudnya anda kena urut dia sekarang. Kalau malas, bawalah dia ke spa atau tempat urut yang sesuai.

4. “OK”
Dalam apa jua keadaan, lelaki akan menggunakan perkataan ‘ok’ apabila semuanya baik. Tiada masalah.
Tapi, bagi seorang perempuan, kalau anda jawab ‘OK’, mesti mereka tak puas hati lebih-lebih lagi kalau mereka dah bercakap atau tanya soalan panjang lebar.
Kalau dia pula yang menghantarnya pada anda, mungkin ia bermaksud ‘Entahlah’, ‘Tak pasti’ atau ‘Tak ok’. Jadi, cepat-cepatlah tanya kalau ada masalah.
Ayat ‘okay’ atau ‘ok, fine’ ini juga paling selalu digunakan apabila seorang perempuan dah malas nak bertekak. Maksudnya, ‘Tolong diam. Apapun, kau tetap salah.’
Foto Kredit: miriamposner.com
5. “Suka hatilah”
Kalau dah beri persetujuan maksudnya bolehlah buatkan. Apa lagi? Jom!
Ops, jangan salah anggap, sebenarnya bagi kebanyakan kes, ini sebenarnya ayat mencabar. Walaupun gayanya macam pasrah, tapi kalau berani, buat. Siaplah bila balik nanti.
Foto Kredit: egaga.pl
 6. “Saya tak apa-apa”
Kalau perempuan cakap ‘tak ada apa-apa’, maksudnya ada memang sesuatu. Tapi, sifat semulajadi wanita memang suka main teka-teki. Mereka ‘expect’ suami patut tahu sendiri. Bagi suami pula, setidak-tidaknya pun, tunjukkanlah sedikit rasa bersalah kalau anda tak tahu nak cakap apa.
Tapi, jangan sesekali buat tak tahu, terutamanya kalau mereka sedang menangis. Pergilah peluk mereka dan pegang tangan mereka. Mesti isteri akan beritahu apa yang berlaku apabila berasa lebih tenang nanti.
Foto Kredit: whitsundayprofessionalcounselling.com
Perbezaan Lelaki Dan Perempuan
Sebenarnya, banyak lagi perbezaan lelaki dan perempuan yang kita boleh lihat. Tentulah bukan semua wanita berfikiran begini, namun secara umumnya memang ramai wanita yang lebih suka berkias berbanding lelaki yang lebih ‘lurus’ apabila menuturkan ayat.
Walaubagaimanapun, ini semua adalah keindahan yang dijadikan oleh Tuhan dalam menciptakan 2 makhluk berbeza sebagai pasangan yang saling melengkapi. Maka, perbezaan lelaki dan perempuan patut diraikan dengan cara bertolak-ansur dan saling menghormati. Inilah yang akan menjadikan perkahwinan bertambah manis dan berkekalan. Betul tak?


5 Perbezaan Antara Mendidik Anak Lelaki & Anak Perempuan. Mana Lagi Susah?

“Dengan kakak ni, dulu kita buat cara lembut dia dengar. Tapi lain pula cara kalau nak nasihatkan adik lelaki yang satu ni. Selagi kita tak berkeras, memang dia buat tak tahu saja. Ada perbezaan ke dalam mendidik anak lelaki dan anak perempuan?”
Walaupun lahir daripada rahim yang sama, tentu ibu bapa boleh pening kepala tengok pelbagai karenah anak-anak.

Tambahan pula, kita bukan lagi hidup di zaman stereotaip, di mana anak lelaki cenderung main polis-polis, manakala anak perempuan pula main anak patung.
Zaman telah berubah, persekitaran anak-anak juga telah berubah.

Foto Kredit: wisegeek.com

Perbezaan Jantina Memberi Kesan Kepada Kelakuan Anak-Anak
Antara faktor yang sangat membezakan identiti mereka dan respon terhadap kita adalah kelainan jantina.
Menurut Dr Robin, beliau percaya bahawa perbezaan ini menjadikan ibu bapa perlu memberi penekanan yang berbeza terhadap mereka.
Leonard Sax, MD, penulis buku ‘Why Gender Matters and Boys Adrift’ berkata “Tiada perbezaan antara anak lelaki dan anak perempuan dalam perkara yang mereka boleh pelajari. tetapi, ada perbezaan yang KETARA dalam CARA mendidik mereka.”
Foto Kredit: kidslink.co.nz
5 Perbezaan Antara Mendidik Anak Lelaki Dan Anak Perempuan
1. Semasa Peringkat Usia Bayi
Anak Lelaki: Mudah bertindakbalas terhadap rangsangan fizikal dan suka mengajuk gerak-geri tubuh berbanding bunyian atau nyanyian.
Maka, mereka lebih mudah terhibur apabila ibu ayah menari, membuat wajah lucu berbanding berceloteh atau membacakan buku cerita untuk mereka.

Anak Perempuan: Amat gemar terhadap ‘eye contact’, bunyi-bunyian dan amat suka kalau orang berbual dengan mereka.
Tidak hairanlah anak perempuan biasanya petah bercakap dan lebih cepat mahir dalam kemahiran ini sejak usia kecil berbanding anak lelaki yang lambat bercakap.
Foto Kredit: roisem.com
2. Dalam Menasihati Mereka
Anak Lelaki: anak lelaki amat menghormati ‘tindakan’ berbanding ‘kata-kata’. Maka, cara terbaik untuk memastikan mereka patuh dengan nasihat adalah dengan menunjukkan contoh atau ‘role model’ yang baik.
Nasihat panjang lebar berkemungkinan besar tidak akan berkesan. Tetapi, sebenarnya anak lelaki adalah lebih sensitif berbanding perempuan dan kalau menangis, mereka lebih sukar ditenangkan.
Foto Kredit: kaev.net

Anak Perempuan: Anak perempuan pula mementingkan hubungan dan lebih senang mendengar kata-kata daripada mereka yang dekat di hati mereka. maka, ibu ayah perlu selalu bercerita dengan mereka, bermain dengan mereka, dan selalu ada di samping mereka.
Hubungan yang rapat memudahkan mereka menerima nasihat kita.

3. Apabila Mereka Tidak Bersetuju
Anak Lelaki: Akan mendiamkan diri dan sukar memberitahu kekecewaan dalam hati mereka. Oleh kerana tidak begitu mahir dalam mengekpresikannya melalui perkataan, anak lelaki cenderung menunjukkan kekerasan seperti memukul, menendang, atau membaling barang.
Anak lelaki perlu diingatkan bahawa mereka suara mereka sentiasa didengari. Biarkan anak bertenang dan ambil masa untuk mendengarkan apa yang mereka ingin katakan.

Foto Kredit: bambinostory.com

Anak Perempuan: Anak perempuan pula lebih cenderung untuk menjerit dan mengatakan perkataan yang mungkin mengejutkan anda seperti “Saya benci Ibu!” atau “Adik jahat!” .
Jangan terkejut kerana mereka lebih cepat menangkap perkataan dan sedang belajar menggunakannya dengan cara yang paling efektif. lebih mementingkan perasaan orang sekeliling dan kadangkala sanggup menanam hasrat sendiri.
Foto Kredit: popsugar.com
4. Jika Anak Berebut Atau Membuat ‘Perangai’
Anak Lelaki: Beritahu mereka secara ‘direct’ seperti mengatakan: “Jangan ambil permainan adik. Bagi dia semula sekarang juga!” Cukup.
Mereka akan bertindak dan tidak perlu penerangan yang panjang lebar seperti “Janganlah buat begitu, abang ni tak sayang adik ke? Berapa kali nak cakap? Kan Ibu dah belikan abang yang sama juga semalam.”
Foto Kredit: mamanpourlavie.com

Anak Perempuan: Untuk mendidik anak perempuan, mereka perlukan kritikan yang membina dan sedikit pujian seperti “Kakak kan selalunya baik, pandai kongsi mainan. Janganlah rampas mainan kawan tu. Kalau kawan kakak ambil mainan kakak, mesti kakak pun akan sedih kan?”
Kadangkala, cakap begini pun mereka akan menangis.
Foto Kredit: photographyblogger
5. Jika Mereka Mahukan Sesuatu Di Kedai
Anak Lelaki: Menurut laman web supernanny.co.uk, anak lelaki biasanya mahukan keputusan secepat mungkin dan akan menjadi lebih tidak terkawal jika anda menjawab “Nantilah, kita tengok dulu barang lain.”
Keadaan ini boleh membuat mereka mula buat perangai dan memberontak.
Mereka perlu diberitahu bahawa anda dengar kemahuan mereka. Tetapi, anda tidak akan membelinya sekarang juga.
Jadi, lebih elok anda beritahu mereka secepatnya, “Maaf sayang, Ibu tahu Aiman suka kereta kebal itu. Tapi, kita tak boleh beli mainan hari ini. Ibu cuma bawa duit cukup untuk beli sayur dan ikan saja.”
Foto Kredit: melissanorthway.com

Anak Perempuan: Anak perempuan mungkin akan merungut apabila anda meminta mereka untuk menunggu. Tapi, kajian menunjukkan anak perempuan lebih mudah menerima penolakan jika anda bijak berdiplomasi dengannya.
Hargai tindakan mereka dan elok juga anda tawarkan sesuatu yang lain, “Baiknya kamu hari ini sebab dengar cakap. Alhamdulillah. Nanti Mak masakkan sup ayam kegemaran Alia ya.”
Foto Kredit: special-ism.com
Seimbangkan Keperluan Anak Lelaki Dan Perempuan
Secara ringkasnya, anak lelaki perlu diajar agar lebih bersikap verbal kerana mereka bijak menggunakan fizikal dan berfikiran logik secara semulajadi.
Manakala, untuk mendidik anak perempuan pula, ibu bapa tidak sewajarnya melupakan fokus terhadap mental dan emosi mereka supaya lebih yakin diri dan tidak terlalu menurut kemahuan orang lain. Ini kerana, mereka cenderung untuk cuba menggembirakan orang yang mereka sayangi hingga lupa terhadap kemahuan sendiri.
Walaubagaimanapun, mungkin juga anak anda cenderung bersikap dengan sikap yang berlawanan atas faktor lain. Maka, luangkanlah masa untuk mengenali mereka supaya anda dapat mendekati mereka secara lebih berkesan.


Perbezaan ‘Muntah’ Atau ‘Tercekik, Mak Ayah Kena Pantau Bila Tukarkan Anak Dengan Makanan Baru

Kejadian tercekik dalam kalangan bayi dan kanak-kanak yang kerap berlaku akhir-akhir ini amat membimbangkan, penukaran makanan buat bayi wajar diberi perhatian untuk mengelak insiden tidak diingini, tekstur yang lebih pejal dan memerlukan kunyahan sebelum ditelan harus diberikan dengan pantauan terlebih dahulu kepada bayi. Ibu bapa mahupun penjaga perlu memberi perhatian mengenai perbezaan gag reflex (reflek loya / muntah) dan tercekik sebagai langkah berjaga-jaga.

Imej di atas adalah keratan rentas paru-paru seorang kanak kanak yang maut akibat tercekik. Kanak-kanak berusia 4 tahun ke bawah masih belum pandai mengunyah dengan betul. Hati hati ya.
Ini antara kerisauan utama mak ayah waktu :
1. Nak mulakan anak makan makanan pelengkap

2. Nak ubah tekstur makanan kepada lebih pejal

3. Nak beri anak makan sendiri
Kadang kadang ada masa anak akan buat aksi nak muntah. Kita sebagai ibu bapa tentu akan risau anak nak muntah ke tengah cekik? Ada masa sebenarnya kita boleh biarkan tapi ada masa sebenarnya kita perlu bertindak dengan pantas sebab bila gag reflex bukan sesuatu yang perlu dirisaukan ia normal dan tidak bahaya tapi bila cekik perlu bertindak dengan pantas sebab lambat sikit boleh menyebabkan maut.
PERBEZAAN ANTARA GAG REFLEX DAN CEKIK

1. APAKAH GAG REFLEX DAN CEKIK?
Gag reflex adalah aksi sebelum terjadi keadaan cekik dan ia adalah aksi bukannya kejadian bermaksud belum tentu berlaku keadaan cekik manakala cekik pula adalah apabila sudah terjadi makanan tersekat dalam saluran pernafasan sehingga sukar nak bernafas.
2. PENYEBAB
Gag reflex dalam bayi selalu terjadi jika anak sedang makan benda baru, makan, gigit terlalu banyak ataupun kerana perubahan tekstur makanan. Cekik adalah apabila makanan saiz kecil sudah termasuk dalam saluran pernafasan dan selalu terjadi jika makan terlalu cepat, bayi sedang gelak, bercakap waktu makan, atau makan tak fokus. Maka saiz makanan finger foods tidak boleh lebih kecil dari saiz genggaman bayi.
3. BUNYI
Jika gag reflex, anak akan luak balik makanan, orang dewasa boleh buat mimik atau bunyi muntah tapi bayi tidak, mereka terus seakan nak muntah dan membuat bunyi  ‘wuek wuek’. Cekik adalah senyap serta nampak seperti anak tak boleh bercakap dan tak boleh ambil nafas.
TINDAKAN YANG ANDA PERLU LAKUKAN
1. Jika nampak anak buat aksi muntah, makanan keluar dan berbunyi biar dahulu untuk membiasakan anak dengan rasa dan tekstur makanan baru. Bagi peluang untuk bayi belajar mengunyah.
2. Jika nampak anak buat aksi muntah, tiada makanan keluar dan tiada bunyi cepat-cepat ambil tindakan.
3. Sentiasa awasi anak waktu makan. Tanpa mengira mereka bayi ataupun kanak-kanak. Boleh sahaja ke internet atau youtube untuk lihat video bagaimana gag reflex dan bagaimana cekik untuk lebih faham.
MAKLUMAT TAMBAHAN
– Saluran pernafasan dan saluran makan depan belakang sahaja.
– Waktu makan dan telan secara automatik lidah akan tutup salur pernafasan dan makanan akan turun ke salur makan. Jika waktu makan kita bercakap atau gelak saluran tersebut tidak akan ditutup dan makanan boleh turun ke salur pernafasan.
– Cuba bernafas sambil telan, tidak boleh mesti waktu nak telan tengah tahan nafas.
Sumber: Dietitian Fizah Sobri , Public Health Malaysia


Perdana Menteri Umum Skim Perlindungan Takaful Kesihatan Secara Percuma

Berita baik buat seluruh rakyat Malaysia, Perdana Menteri, Tun Dr. Mahathir Mohamad telah melancarkan Skim Perlindungan Nasional B40 atau mySalam yang menawarkan perlindungan insurans dan takaful kesihatan secara percuma!
Ia  diperkenalkan sebagai satu inisiatif kerajaan untuk membantu golongan B40 dengan memberi perlindungan perubatan dalam bentuk kewangan apabila berlakunya kecemasan atau masalah kesihatan. Skim ini dijangka akan memberi manfaat kepada 3.69 juta rakyat golongan B40 berusia antara 18 hingga 55 tahun yang juga penerima Bantuan Sara Hidup (BSH).

Foto: Berita Harian
6 Perkara Yang Perlu Anda Tahu Tentang Skim mySalam
1. Skim mySalam menyediakan perlindungan takaful kepada golongan isi rumah berpendapatan 40 peratus terendah (B40) yang menerima Bantuan Sara Hidup Rakyat (BSHR).

2. Melalui mySalam, kerajaan akan membantu golongan B40 menangani kesulitan kewangan yang timbul akibat kemasukan ke wad hospital kerajaan atau ditimpa satu daripada 36 penyakit kritikal.

3. Penerima yang layak akan mendapat perlindungan kesihatan secara percuma untuk 36 jenis penyakit kritikal merangkumi kanser, serangan jantung dan alzheimer.
4. Penerima skim mySalam akan mendapat bayaran ‘one-off‘ (sekali gus) sebanyak RM8,000 jika dikenalpasti menghidap penyakit kritikal.
5. Skim mySalam akan memberi bayaran harian RM50 sebagai pendapatan gantian jika penerima menjalani rawatan di mana-mana hospital kerajaan untuk tempoh maksimum 14 hari setiap tahun atau bersamaan dengan RM700 setahun.
6. Skim mySalam bermula pada 1 Januari lalu dan penerima B40 yang layak boleh membuat tuntutan mulai 1 Mac nanti.
Skim mySalam ini diperkenalkan dengan sumbangan sebanyak RM2 bilion daripada syarikat insurans dan takaful Great Eastern.
Sumber: Berita Harian


Perempuan Bayar Zakat Sendiri? Jika Dalam 4 Kategori Ini, Anda Boleh Bayar Ke Atas Diri Sendiri

Apabila berada di pertengahan bulan Ramadan, selain berkejar-kejar untuk mengutip pahala dan berjumpa malam Lailatul-Qadar, jangan pula kita terlupa tentang pembayaran zakat. Mungkin ramai yang terlepas pandang dan menganggap bahawa zakat fitrah ini hanya boleh dibayar oleh lelaki sahaja. Penting juga untuk anda tahu bahawa perempuan bayar zakat sendiri pun amat digalakkan.
Ramai juga dalam kalangan wanita yang tertanya-tanya wanita kategori manakah yang digalakkan untuk membayar zakat sendiri dan apakah tanggungjawab si wali?

Baca juga: Macam Mana Cara Nak Bayar Fidyah Puasa Untuk 4 Golongan Ini? Ingatkan Tak Payah Bayar…
PEREMPUAN BAYAR ZAKAT SENDIRI, BOLEH KAN?

Menurut satu perkongsian di laman Twitter, saudara Mohammad Faeez Harith menjelaskan berdasarkan rujukan dipercayai bahawa perempuan yang belum berkahwin atau belum berkahwin lagi (janda/balu) yang tidak ditanggung nafqah (sara hidup) oleh walinya seperti perempuan yang berkerjaya atau memiliki nafqah daripada tajaan/biasiswa dsb. Maka dia bayar sendiri zakat fitrah untuk dirinya atau meminta wakil untuk membayarkan daripada hartanya sendiri bagi pihaknya dan sekiranya wali ingin membayarkan zakat fitrah untuknya mestilah dengan izin.

Tambahan sedikit: Kalau wali (ayah/abang/adik/datuk/pakcik dsb.) dah bayarkan, macam mana? Sah ke tidak? Perlu bayar lagi sekali ke?
Jawapan: Sah. Tak perlu ulang. Cuma boleh bincang untuk masa akan datang sebab zakat fitrah nama lainnya ialah zakat badan atau zakat yang ditanggung secara individu kecuali mereka yang memang nafqah (sara hidupnya) ditanggung oleh orang lain. Kerana itu zakat fitrah memerlukan izin tuan punya badan sebelum dibayarkan oleh orang lain, seperti ibadah korban bagi pihak orang yang masih hidup dan sebagainya.
KATEGORI PEREMPUAN YANG BAYAR ZAKAT

1.Perempuan Dalam Tanggungan Bapa
Jika perempuan itu tidak berkahwin, sama ada sudah akil baligh atau belum, tanggungjawab menunaikan zakat adalah terletak pada bapanya; jika tiada bapa atau sudah kematian bapa, tanggungjawab tersebut jatuh pada siapa yang menanggungnya atau yang memberinya makan, boleh dipertanggungjawabkan kepada si ibu (jika ibu tunggal); atau kepada abang jika ada atau adik lelaki jika dia yang menanggung keluarga termasuklah ibunya.
Bagi perempuan yang sudah berkahwin, tanggungjawab lunaskan zakat fitrah adalah terletak pada suaminya. Jika suami meninggal dunia, maka wajib keluarkan zakat atas dirinya sendiri.
2.Ibu Tunggal
Perempuan dalam kategori ibu tunggal adalah juga wajib membayar zakat, selagi ia tidak memberikan bebanan buatnya.
Zakat fitrah adalah zakat tubuh, ia untuk menyucikan diri, maka sangat perlu bagi perempuan yang tidak ditanggung oleh sesiapa, membayar zakat buat dirinya dan jika ada tanggungan, membayar zakat di bawah tanggungannya. Dan ini terpakai buat si ibu tunggal.
3.Perempuan Bekerja
Zakat fitrah bagi anak yang sudah bekerja sendiri, sama ada lelaki dan perempuan, maka mereka lebih berhak mengeluarkan sendiri zakat fitrahnya. Bahkan, jika mereka mahu mengeluarkan zakat fitrah ibu bapa juga boleh, dan mereka perlu memaklumkannya kepada ibu bapa.
Namun, jika perempuan bekerja membayar zakat dirinya, dan pada masa sama bapa juga membayar zakat buat dirinya, tiada menjadi kesalahan. Zakat yang dikeluarkan itu boleh dianggap sebagai sedekah maka ganjaran pahala in Sha Allah akan dapat pada si anak perempuan bekerja.
4.Suami Tidak Bekerja, Isteri Bekerja dan Gaji Lumayan
Selalunya berlaku bila si suami terpaksa ikut isterinya bertugas di luar negara, dan si suami terpaksa bercuti tanpa gaji, iaitu tanpa pendapatan; maka boleh si isteri keluarkan zakat untuk dirinya dan tanggungan yang lain, termasuk juga suaminya. Apabila si isteri bayar zakat untuk diri sendiri, maka gugurlah tanggungjawab suami membayar zakat buat isterinya kerana ketiadaan kemampuan diri untuk melakukannya.
Adakala ayah (jika perempuan belum bernikah) atau suami liat nak bayar zakat, atau bertangguh membayarnya, boleh juga bayar zakat untuk diri sendiri supaya tidak terbeban hutang zakat atas diri sendiri.
Sumber: Twitter @MohdFaeezHarith, Pejabat Mufti WP